HR Službeni list Europske unije 3

31968R0259



SLUŽBENI LIST EUROPSKE UNIJE

PRAVILNIK O OSOBLJU

Sadržaj

Stranica I Pravilnik o osoblju za dužnosnike Europskih zajednica I-1 II Uvjeti zapošljavanja koji se primjenjuje na ostale službenike Europskih zajednica II-1

Ovu je zbirku izradio Odjel za pravna i zakonska pitanja povezana s Pravilnikom o osoblju pri Europskoj komisiji. Sve primjedbe u pogledu ove publikacije mogu se uputiti na adresu elektroničke pošte

ADMIN QUICK WAY@cec.eu.int.

Za specifična pitanja praktične naravi obratite se različitim nadležnim odjelima, a za općenita pitanja obratite se elektroničkom poštom na adresu

ADMIN ADMINFO@cec.eu.int.

Izvan institucija, podatke osoba za kontakt te organigrame možete pronaći na internetu u elektroničkom imeniku institucija Europske unije:

IDEA http://europa.eu.int/idea/fr/index.htm.

Opća uprava za osoblje i upravu nalazi se na adresi:

http://europa.eu.int/comm/dgs/personnel_administration/index_fr.htm.

Unutar institucija možete posjetiti sljedeće stranice u IntraCommu:

• Prečac (Pravilnik o osoblju): http://intracomm.cec.eu-admin.net/guide/systeme/systat/index_fr.htm i

• „Osoblje i uprava“: http://www.cc.cec/pers_admin/index_fr.html

OBAVIJEST

u pogledu dijelova I. i II. ove zbirke

Pravilnik o osoblju za dužnosnike Europskih zajednica i uvjeti zapošljavanja koji se primjenjuje na ostale službenike tih Zajednica (1) koji se primjenjuju od 5. ožujka 1968., kako je utvrđeno člancima 2. i 3. Uredbe Vijeća (EEZ, Euratom, EZUČ) br. 259/68 od 29. veljače 1968. ( Službeni list Europskih zajednica br. L 56 od 4. ožujka 1968.), kao i niže navedene uredbe koje se odnose na izmjenu ove Uredbe nalaze se u ovoj zbirci. Ova zbirka nema nikakvu pravnu vrijednost (2). Brojevi u zagradama pored određenih članaka iz prvog i drugog dijela ove zbirke odgovaraju numeraciji niže i odnose se na uredbe koje su izmijenile te članke.

84. Uredbom Vijeća (EEZ, Euratom, EZUČ) br. 3761/92 od 21. prosinca 1992.21. prosinca 1992. (SL L 383, 29.12.1992., str. 1.)

97. Komunikacija Komisije ostalim institucijama o pretvaranju u eure iznosa predviđenih Pravilnikom o osoblju (1999/C 60/09) (SL C 060, 2.3.1999., str. 11.)

128. Uredbom (EU, Euratom) br. 1080/2010 Europskog parlamenta i Vijeća od 24. studenoga 2010. (SL L 311, 26.11.2010., str. 1.)

(1) Ovaj Pravilnik o osoblju i uvjeti zapošljavanja zamijenili su Pravilnik o osoblju i uvjete zapošljavanja koji se primjenjuju na ostale službenike Europske ekonomske zajednice i Europske zajednice za atomsku energiju utvrđene Uredbom Vijeća br. 31 (EEZ), 11. (EZUČ) od 18.12.1961. (SL 45 od 14.6.1962.), kao i Pravilnik o osoblju za dužnosnike i uvjete zapošljavanja koji se primjenjuje na ostale službenike Europske zajednice za ugljen i čelik, kako su izmjenjeni.

(2) Službeni karakter konsolidacije propisa može se priznati samo u slučaju kada je istu obavio sam zakonodavac, u ovome slučaju Vijeće. Ova zbirka dolazi od službi Komisije i obuhvaća različite uredbe Vijeća. U slučaju sudskog spora, potrebno je stoga uputiti se na tekst Uredbe Vijeća objavljen u Službenom listu, a ne na tekst iz ove zbirke.

Međutim, velika je pažnja posvećena reprodukciji tekstova, tako da bi ova zbirka trebala predstavljati značajno sredstvo informiranja i pomoć pri radu.

(3) Ovaj akt nikada nije objavljen na engleskom.

I

Pravilnik o osoblju za dužnosnike europske unije (128)

Sadržaj

Članak Stranica Glava I. Opće odredbe … 1.-10.c 12 Glava II. Prava i obveze dužnosnika … 11.-26.a 16 Glava III. Karijera dužnosnika … 21 Poglavlje 1. Zapošljavanje … 27.-34. 21 Poglavlje 2. Administrativni status … 35. 24 Odjeljak 1. Aktivna služba … 36. 24 Odjeljak 2. Upućivanje … 37.-39. 24 Odjeljak 3. Dopust za osobne potrebe … 40. 26 Odjeljak 4. Mirovanje … 41. 27 Odjeljak 5. Dopust za služenje vojnog roka … 42. 28 Odjeljak 6. Roditeljski ili obiteljski dopust … 42.a i 42.b 28 Poglavlje 3. Izvješća, napredovanje na viši stupanj i promaknuće … 43.-46. 28 Poglavlje 4. Prestanak radnog odnosa … 47. 30 Odjeljak 1. Ostavka … 48. 30 Odjeljak 2. Obvezna ostavka … 49. 30 Odjeljak 3. Umirovljenje u interesu službe … 50. 30 Odjeljak 4. Postupci u slučaju stručne nesposobnosti … 51. 31 Odjeljak 5. Umirovljenje … 52.-53. 32 Odjeljak 6. Počasni položaj … 54. 32 Glava IV. Uvjeti rada dužnosnika … 32 Poglavlje 1. Radno vrijeme … 55.-56.c 32 Poglavlje 2. Dopust … 57.-60. 34 Poglavlje 3. Praznici … 61. 35 Glava V. Prihodi i socijalna sigurnost dužnosnika … 35 Poglavlje 1. Primici od rada i troškovi … 35 Odjeljak 1. Primici Od Rada … 62.-70. 35 Odjeljak 2. Troškovi … 71. 39 Poglavlje 2. Socijalna sigurnost … 72.-76.a 39 Poglavlje 3. Mirovine i naknada za invalidnost … 77.-84. 42 Poglavlje 4. Povrat preplaćenih iznosa … 85. 45 Poglavlje 5. Subrogacija u korist Unije … 85.a 45 Glava VI. Stegovne mjere … 86. 46 Glava VII. Pravni lijekovi … 90.-91.a 46 Glava VIII. Posebne odredbe koje se primjenjuju na dužnosnike zaposlene u znanstvenim ili tehničkim službama Unije … 92.-94. 47 Glava VIII.a Posebne odredbe koje se primjenjuju na esvd … 95.-99. 48 Glava VIII.b Posebne i iznimne odredbe koje se primjenjuju na dužnosnike koji rade u trećoj zemlji … 101.a 49 Glava IX. Prijelazne i završne odredbe … 49 Poglavlje 1. Prijelazne odredbe … 107.a 49 Poglavlje 2. Završne odredbe … 110. 50 Prilog I. A. Vrste radnih mjesta u svakoj funkcijskoj skupini, kako je predviđeno člankom 5. stavkom 3. … B. Referentni multiplikacijski faktori za usklađivanje prosječnih karijernih razreda … 51 Prilog II. Sastav i način rada tijelâ predviđenih člankom 9. Pravilnika o osoblju … 54 Odjeljak 1. Odbor osoblja … 1. 54 Odjeljak 2. Zajednički odbor … 2.-3.a 54 Odjeljak 3. dbor za utvrđivanje invalidnosti … 7.-9. 55 Odjeljak 4. Odbor za izvješćivanje … 10. i 11. 56 Odjeljak 5. Zajednički savjetodavni odbor za utvrđivanje stručne nesposobnosti … 12. 56 Prilog III. Natječaji … 1.-7. 57 Prilog IV. Naknada predviđena člancima 41. i 50. Pravilnika o osoblju … 59 Prilog IV.a Rad u nepunom radnom vremenu … 1.-5. 61 Prilog V. Dopust … 62 Odjeljak 1. Godišnji odmor … 1.-5. 62 Odjeljak 2. Poseban dopust … 6. 62 Odjeljak 3. Vrijeme za putovanje … 7. 63 Prilog VI. Kompenzacijski dopust i naknada za prekovremeni rad … 1.-3. 64 Prilog VII. Primici od rada i naknada troškova … 65 Odjeljak 1. Obiteljske naknade … 1.-3. 65 Odjeljak 2. Naknada za život u inozemstvu … 4. 67 Odjeljak 3. Naknada troškova … 67 A. Naknada za nastanjenje … 5. 67 B. Naknada za preseljenje … 6. 68 C. Putni troškovi … 7.-8. 69 D. Troškovi selidbe … 9. 70 E. Dnevnice … 10. 71 F. Troškovi službenog putovanja … 11.-13.a 71 G. Fiksna nadoknada troškova … 14.-15. 73 Odjeljak 4. Isplata dospjelih iznosa … 16.-17. 73 Prilog VIII. Mirovinski sustav … 75 Poglavlje 1. Opće odredbe … 1. 75 Poglavlje 2. Starosna mirovina i otpremnina … 75 Odjeljak 1. Starosna mirovina … 2.-11. 75 Odjeljak 2. Otpremnina … 12. 78 Poglavlje 3. Naknada za invalidnost (112) … 13.-15. 78 Poglavlje 4. Mirovina za nadživjele osobe … 17.-29. 79 Poglavlje 5. Privremene mirovine … 30.-33. 82 Poglavlje 6. Povećanja mirovine za uzdržavanu djecu … 34.-35. 83 Poglavlje 7. … 83 Odjeljak 1. Financiranje mirovinskog sustava … 36.-38. 83 Odjeljak 2. Izračun mirovine … 40.-44. 83 Odjeljak 3. Isplata davanja … 45.-46. 84 Poglavlje 8. Prijelazne odredbe … 48.-51. 84 Prilog IX. Stegovni postupak … 86 Odjeljak 1. Opće odredbe … 1.-4. 86 Odjeljak 2. Stegovno povjerenstvo … 5.-8. 86 Odjeljak 3. Stegovne mjere … 9.-10. 87 Odjeljak 4. Stegovni postupak bez sudjelovanja stegovnog povjerenstva … 11. 88 Odjeljak 5. Stegovni postupak pred stegovnim povjerenstvom … 12.-22. 88 Odjeljak 6. Suspenzija … 23.-24. 90 Odjeljak 7. Usporedni kazneni progon … 25. 90 Odjeljak 8. Završne odredbe … 26.-30. 91 Prilog X. Posebne i iznimne odredbe koje se primjenjuju na dužnosnike koji rade u trećoj zemlji … 92 Poglavlje 1. Opće odredbe … 1.-3. 92 Poglavlje 2. Obveze … 4.-5. 92 Poglavlje 3. Uvjeti rada … 6.-9.a 92 Poglavlje 4. Prihodi i davanja iz sustava socijalne sigurnosti … 93 Odjeljak 1. Prihodi i obiteljske naknade … 10.-16. 93 Odjeljak 2. Pravila u vezi s nadoknadom troškova … 17.-23. 95 Odjeljak 3. Davanja iz sustava socijalne sigurnosti … 24.-25. 96 Prilog XI. Pravila za primjenu članaka 64. i 65. Pravilnika o osoblju … 97 Poglavlje 1. Godišnja revizija primitaka od rada predviđena člankom 65. stavkom 1. pravilnika o osoblju … 97 Odjeljak 1. Čimbenici za utvrđivanje godišnjih usklađivanja … 1.-2. 97 Odjeljak 2. Odredbe za godišnje usklađivanje primitaka od rada i mirovina … 3. 98 Poglavlje 2. Intermedijarno usklađivanje primitaka od rada i mirovina (članak 65. stavak 2. pravilnika o osoblju) … 4.-7. 99 Poglavlje 3. Datum od kada koeficijent ispravka proizvodi učinke (mjesta rada s visokim rastom troškova života) … 8. 100 Poglavlje 4. Utvrđivanje i ukidanje koeficijenata ispravka (članak 64. pravilnika o osoblju) … 9. 100 Poglavlje 5. Klauzula o izuzećima … 10. 101 Poglavlje 6. Uloga eurostata i odnosi s nadležnim tijelima u državama članicama … 11.-14. 101 Poglavlje 7. Završne odredbe i klauzula o reviziji … 15. 102 Prilog XII. Pravila za primjenu članka 83.a Pravilnika o osoblju … 103 Poglavlje 1. Opća načela … 1.-2. 103 Poglavlje 2. Procjena aktuarske ravnoteže … 3.-8. 103 Poglavlje 3. Sustav izračuna … 9.-12. 107 Poglavlje 4. Primjena … 13. 108 Poglavlje 5. Klauzula o reviziji … 14. 108 Prilog XIII. Prijelazne mjere koje se primjenjuju na dužnosnike Unije (članak 107.a Pravilnika o osoblju) … 109 Odjeljak 1. … 1.-11. 109 Odjeljak 2. … 12.-13. 116 Odjeljak 3. … 14.-19. 117 Odjeljak 4. … 20.-29. 119 Prilog XIII.1 Vrste radnih mjesta u prijelaznom razdoblju … 124

GLAVA I.: OPĆE ODREDBE

Članak 1. (112) (128)

Ovaj Pravilnik o osoblju primjenjuje se na dužnosnike Unije.

Članak 1.a (112) (128)

1. Za potrebe ovog Pravilnika o osoblju „dužnosnik Unije” znači svaka osoba koja je u skladu s ovim Pravilnikom o osoblju imenovana dužnosnikom na stalno radno mjesto u jednoj od institucija Unije na temelju akta koji je izdalo tijelo za imenovanje te institucije.

2. Ova definicija iz stavka 1. primjenjuje se i na osobe koje su imenovala tijela Unije na koja se primjenjuje ovaj Pravilnik o osoblju, i to na temelju akata Unije o njihovu osnivanju (u daljnjem tekstu „agencije”). Sva upućivanja na „institucije” u ovom Pravilniku o osoblju primjenjuju se na agencije, osim ako je ovim Pravilnikom o osoblju predviđeno drukčije.

Članak 1.b (112) (128)

Osim ako je ovim Pravilnikom o osoblju predviđeno drukčije,

(a) Europska služba za vanjsko djelovanje (u daljnjem tekstu ESVD);

(b) Europski gospodarski i socijalni odbor;

(c) Odbor regija;

(d) Europski ombudsman; i

(e) Europski nadzornik za zaštitu podataka smatraju se, za potrebe ovog Pravilnika o osoblju, institucijama Unije.

Članak 1.c (112)

Svako upućivanje na osobu muškog spola u ovom Pravilniku o osoblju smatra se upućivanjem i na osobu ženskog spola i obratno, osim ako je iz konteksta jasno vidljivo drukčije.

Članak 1.d (93) (112) (128)

1. Pri primjeni ovog Pravilnika o osoblju zabranjuje se svaka diskriminacija na osnovi spola, rase, boje kože, etničkog ili socijalnog podrijetla, genetskih obilježja, jezika, vjere ili uvjerenja, političkog ili drugog nazora, pripadnosti nacionalnoj manjini, imovine, rođenja, invaliditeta, dobi ili spolne orijentacije.

Za potrebe ovog Pravilnika o osoblju izvanbračna zajednica smatra se brakom, pod uvjetom da su ispunjeni svi uvjeti navedeni u članku 1. stavku 2. točki (c) Priloga VII.

2. Radi osiguravanja u praksi potpune jednakosti između muškaraca i žena u radnom okružju, što je bitan element koji se treba uzeti u obzir pri provedbi svih aspekata ovog Pravilnika o osoblju načelo jednakog postupanja ne sprečava institucije Europske unije da provode ili donesu mjere kojima se osiguravaju posebne prednosti kako bi se pripadnicima nedovoljno zastupljenog spola olakšalo bavljenje strukom ili kako bi se spriječio, odnosno nadoknadio, nepovoljan položaj u njihovoj profesionalnoj karijeri.

3. Institucije nakon savjetovanja s odborom za Pravilnik o osoblju sporazumno utvrđuju mjere i djelovanja za promicanje jednakih mogućnosti za muškarce i žene u područjima obuhvaćenima ovim Pravilnikom o osoblju te donose odgovarajuće odredbe, posebno kako bi se otklonile de facto nejednakosti kojima se ometaju mogućnosti žena u tim područjima.

4. Za potrebe stavka 1., osoba s invaliditetom ima tjelesno ili mentalno oštećenje koje je trajno ili bi moglo biti trajno. Oštećenje se utvrđuje u skladu s postupkom utvrđenim člankom 33.

Osoba s invaliditetom ispunjava uvjete utvrđene člankom 28. točkom (e) ako nakon provedbe primjerenih prilagodbi može obavljati bitne funkcije posla.

„Primjerene prilagodbe”, u vezi s bitnim funkcijama posla, znači odgovarajuće mjere kojima se, prema potrebi, osobi s invaliditetom omogućuje pristup zaposlenju, obavljanje posla, napredovanje u službi ili sudjelovanje u osposobljavanju, osim ako bi se tim mjerama nerazmjerno opteretio poslodavac.

5. U slučaju da osobe obuhvaćene ovim Pravilnikom o osoblju koje smatraju da su zakinute zato što gore utvrđeno načelo jednakog postupanja nije primijenjeno na njih, utvrde činjenice na temelju kojih se može pretpostaviti izravna ili neizravna diskriminacija, na instituciji leži teret dokazivanja da načelo jednakog postupanja nije povrijeđeno. Ova se odredba ne primjenjuje u stegovnom postupku.

6. Ne dovodeći u pitanje načela nediskriminacije i proporcionalnosti, svako ograničenje njihove primjene mora se temeljiti na objektivnim i opravdanim razlozima te mora biti usmjereno na opravdane ciljeve od općeg interesa u okviru kadrovske politike. Tim se ciljevima može osobito opravdati utvrđivanje dobi za obvezno umirovljenje i najniže dobi za ostvarivanje prava na starosnu mirovinu.

Članak 1.e (112)

1. Dužnosnici u aktivnoj službi imaju pristup mjerama socijalne naravi koje donose institucije te uslugama koje pružaju tijela socijalne sigurnosti iz članka 9. Bivši dužnosnici mogu imati pristup ograničenim posebnim mjerama socijalne naravi.

2. Dužnosnicima u aktivnoj službi osiguravaju se uvjeti rada u skladu s odgovarajućim zdravstvenim i sigurnosnim standardima koji odgovaraju barem minimalnim zahtjevima koji se primjenjuju u okviru mjera donesenih u tim područjima na temelju Ugovorâ.

3. Mjere socijalne naravi donesene u skladu s ovim člankom svaka institucija provodi u bliskoj suradnji s odborom osoblja na temelju predloženih višegodišnjih djelovanja. O tim se predloženim djelovanjima svake godine u okviru proračunskog postupka obavješćuje proračunsko tijelo.

Članak 2. (112)

1. Svaka institucija određuje tko unutar nje izvršava ovlasti koje su ovim Pravilnikom o osoblju dodijeljene tijelu za imenovanje.

2. Međutim, jedna ili više institucija mogu nekoj od njih ili međuinstitucijskom tijelu povjeriti izvršavanje nekih ili svih ovlasti dodijeljenih tijelu za imenovanje, osim odluka koje se odnose na imenovanje, promaknuća ili premještaje dužnosnika.

Članak 3.

U aktu o imenovanju dužnosnika navodi se datum od kada imenovanje proizvodi učinak; taj datum ne smije biti prije datuma na koji dužnosnik počinje obavljati poslove.

Članak 4. (112)

Imenovanje i promaknuće provode se isključivo za potrebe popunjavanja slobodnog radnog mjesta kako je predviđeno ovim Pravilnikom o osoblju.

Osoblje institucije obavješćuje se o slobodnim radnim mjestima u toj instituciji nakon što tijelo za imenovanje odluči popuniti slobodno radno mjesto.

Ako se slobodno radno mjesto ne može popuniti premještajem, imenovanjem na radno mjesto u skladu s člankom 45.a ili promaknućem, o njemu se obavješćuje osoblje drugih institucija i/ili se organizira interni natječaj.

Članak 5. (112)

1. Radna mjesta obuhvaćena ovim Pravilnikom o osoblju razvrstavaju se, u skladu s naravi i značajem poslova povezanih s tim radnim mjestima, u funkcijsku skupinu administratora (u daljnjem tekstu „AD”) i funkcijsku skupinu asistenata (u daljnjem tekstu „AST”).

2. Funkcijska skupina AD sastoji se od dvanaest razreda za osoblje koje obavlja administrativne, savjetničke, jezične i znanstvene poslove. Funkcijska skupina AST sastoji se od jedanaest razreda za osoblje koje obavlja izvršne, tehničke i uredske poslove.

3. Za imenovanje potrebno je najmanje:

(a) u funkcijskoj skupini AST: i. poslijesrednjoškolsko obrazovanje potvrđeno diplomom; ili ii. srednjoškolsko obrazovanje potvrđeno diplomom koje omogućuje poslijesrednjoškolsko obrazovanje i odgovarajuće profesionalno iskustvo od najmanje tri godine; ili iii. ako je opravdano interesom službe, profesionalno osposobljavanje ili profesionalno iskustvo istovrijedne razine.

(b) u funkcijskoj skupini AD za razrede 5 i 6: i. razina obrazovanja koja odgovara završenom sveučilišnom studiju u trajanju od najmanje tri godine, potvrđena diplomom; ili ii. ako je opravdano interesom službe, profesionalno osposobljavanje istovrijedne razine.

(c) u funkcijskoj skupini AD za razrede 7 – 16: i. razina obrazovanja koja odgovara završenom sveučilišnom studiju potvrđena diplomom ako je redovno trajanje studija četiri godine ili više; ili ii. razina obrazovanja koja odgovara završenom sveučilišnom studiju potvrđena diplomom i odgovarajuće profesionalno iskustvo od najmanje jedne godine ako je redovno trajanje studija najmanje tri godine; ili iii. ako je opravdano interesom službe, profesionalno osposobljavanje istovrijedne razine.

4. Tablica s pregledom vrsta radnih mjesta navedena je u Prilogu I. točki A. Svaka institucija na temelju te tablice i nakon savjetovanja s odborom za Pravilnik o osoblju utvrđuje poslove i ovlasti u vezi sa svakom vrstom radnog mjesta.

5. Na sve dužnosnike iz iste funkcijske skupine primjenjuju se jednaki uvjeti zapošljavanja i razvoja karijere.

Članak 6. (112) (128)

1. U planu radnih mjesta priloženom dijelu proračuna koji se odnosi na svaku instituciju navodi se broj radnih mjesta u svakom razredu i funkcijskoj skupini.

2. Da bi se osigurala istovrijednost prosječne karijere u karijernoj strukturi do 1. svibnja 2004. (u daljnjem tekstu „stara karijerna struktura”) i od 1. svibnja 2004. (u daljnjem tekstu „nova karijerna struktura”) te ne dovodeći u pitanje načelo promicanja na temelju zasluga, iz članka 45. ovog Pravilnika o osoblju, ovim se planom svakoj instituciji osigurava da broj slobodnih radnih mjesta u svakom razredu plana radnih mjesta na dan 1. siječnja svake godine odgovara broju dužnosnika u aktivnoj službi iz nižeg razreda na dan 1. siječnja prethodne godine, pri čemu se potonji broj množi stopama utvrđenima za taj razred u Prilogu I. točki B. Te se stope primjenjuju od 1. svibnja 2004. na temelju petogodišnjeg prosjeka.

3. Komisija, na temelju metode utvrđene stavkom 5., svake godine proračunskom tijelu podnosi izvješće o razvoju prosječnih karijera u dvjema funkcijskim skupinama svih institucija, u kojem se navodi poštuje li se načelo istovrijednosti te ako ne, do koje je mjere ono povrijeđeno. Ako se načelo ne poštuje, proračunsko tijelo može poduzeti korektivne zaštitne mjere potrebne za ponovnu uspostavu istovrijednosti.

4. Da bi se osigurala usklađenost ovog sustava s planom radnih mjesta, usklađenost s istovrijednošću između stare i nove karijerne strukture te usklađenost s proračunskom disciplinom, stope utvrđene u Prilogu I. točki B. revidiraju se na kraju petogodišnjeg razdoblja koje počinje 1. svibnja 2004., i to na temelju izvješća koje Komisija podnosi Vijeću te na prijedlog Komisije.

Europski parlament i Vijeće odlučuju u skladu s člankom 336. Ugovora o funkcioniranju Europske unije.

5. Istovrijednost između prosječne karijere dužnosnika zaposlenih prije i poslije 1. svibnja 2004. ocjenjuje se na temelju promaknuća i duljine radnog staža unutar referentnog razdoblja, uz pretpostavku da se broj osoblja nije promijenio.

Članak 7. (112)

1. Tijelo za imenovanje, djelujući isključivo u interesu službe i neovisno o nacionalnosti, raspoređuje svakog dužnosnika na temelju imenovanja ili premještaja na radno mjesto u njegovoj funkcijskoj skupini koje odgovora njegovu razredu.

Dužnosnik može podnijeti zahtjev za premještaj unutar svoje institucije.

2. Dužnosnik može biti privremeno raspoređen na radno mjesto u razredu svoje funkcijske skupine koji je viši od njegova vlastitog razreda. Od početka četvrtog mjeseca privremene preraspodjele dužnosnik prima naknadu jednaku razlici između primitaka od rada koji odgovaraju njegovu stvarnom razredu i stupnju te primitaka od rada koja bi primao s obzirom na stupanj na koji bi bio razvrstan da je imenovan u razred koji odgovara privremenoj preraspodjeli.

Trajanje privremene preraspodjele ne smije biti duže od jedne godine, osim u slučaju izravne ili neizravne zamjene dužnosnika koji je u interesu službe upućen na drugo radno mjesto, pozvan na služenje vojnog roka ili je odsutan zbog dugotrajnog bolovanja.

Članak 8. (128)

Dužnosnik upućen u drugu instituciju Europske unije može nakon šest mjeseci podnijeti zahtjev za premještaj u tu instituciju.

Ako dužnosnikova matična institucija i institucija u koju je upućen odobre premještaj, smatra se da je dužnosnik cijelu karijeru u Uniji radio u potonjoj instituciji. Dužnosnik na temelju tog premještaja ne prima financijske povlastice na koje u skladu s ovim Pravilnikom o osoblju ima pravo u slučaju prestanka radnog odnosa u jednoj od institucija Unije.

Ako je odlukom o odobrenju zahtjeva obuhvaćeno raspoređivanje u razred viši od razreda u matičnoj instituciji, to se smatra promaknućem; takva se odluka može donijeti isključivo u skladu s uvjetima iz članka 45.

Članak 9. (85) (112) (128)

1. Uspostavljaju se:

(a) u svakoj instituciji: — odbor osoblja, koji može biti podijeljen u ogranke prema mjestu zaposlenja, — jedan zajednički odbor ili više njih, ovisno o broju dužnosnika u mjestu zaposlenja, — jedno stegovno povjerenstvo ili više njih, ovisno o broju dužnosnika u mjestu zaposlenja, — jedan zajednički savjetodavni odbor za pitanja stručne nesposobnosti ili više njih, ovisno o broju dužnosnika u mjestu zaposlenja, — odbor za izvješćivanje, ako je potreban;

(b) za Uniju: — Odbor za utvrđivanje invalidnosti;

koji obavljaju dužnosti koje su im dodijeljene ovim Pravilnikom o osoblju.

1.a Za primjenu određenih odredaba ovog Pravilnika o osoblju može se osnovati skupni zajednički odbor dviju ili više institucija.

2. Sastav i način rada tih tijela utvrđuje svaka institucija u skladu s odredbama Priloga II.

Osoblje institucije obavješćuje se o popisu članova tih tijela.

3. Odbor osoblja zastupa interese osoblja prema instituciji i održava stalan kontakt između institucije i osoblja. Pridonosi nesmetanom funkcioniranju službe omogućujući osoblju da izražava mišljenje.

Obavješćuje nadležna tijela institucije o svim poteškoćama od općeg značenja povezanima s tumačenjem i primjenom ovog Pravilnika o osoblju. Savjetovanje s odborom osoblja moguće je o svim poteškoćama te vrste.

Odbor podnosi nadležnim tijelima institucije prijedloge u vezi s organizacijom i funkcioniranjem službe te prijedloge za poboljšanje uvjeta rada, odnosno općih životnih uvjeta osoblja.

Odbor sudjeluje u upravljanju i nadzoru tijela socijalne sigurnosti koja je institucija uspostavila u interesu svojeg osoblja. Odbor može uz suglasnost institucije uspostaviti takve službe za socijalnu sigurnost.

4. Osim obavljanja dužnosti koje su im dodijeljene ovim Pravilnikom o osoblju, tijelo za imenovanje ili odbor osoblja mogu se sa zajedničkim odborom ili odborima savjetovati o svim pitanjima opće naravi koja smatraju primjerenima.

5. Odbor za izvješćivanje daje mišljenje:

(a) o postupanju nakon isteka probnog rada; i

(b) o odabiru osoblja na koje će utjecati smanjenje broja radnih mjesta.

Tijelo za imenovanje može mu naložiti da unutar institucije osigura ujednačeno periodično izvješćivanje o osoblju.

6. Za primjenu članka 51. traži se mišljenje zajedničkog savjetodavnog odbora za pitanja stručne nesposobnosti.

Članak 10. (112) (128)

Uspostavlja se odbor za Pravilnik o osoblju sastavljen od predstavnika institucija Unije i jednakog broja predstavnika njihovih odbora osoblja. O postupku za imenovanje članova odbora za Pravilnik o osoblju odlučuju institucije zajedničkom suglasnošću. Agencije su zajednički zastupljene u skladu s pravilima koja sporazumno utvrde s Komisijom.

Komisija se savjetuje s odborom o svim prijedlozima za reviziju Pravilnika o osoblju; odbor daje svoje mišljenje u roku koji utvrđuje Komisija. Osim obavljanja dužnosti koje su mu dodijeljene ovim Pravilnikom, odbor može iznositi prijedloge za reviziju Pravilnika o osoblju. Odbor se sastaje na zahtjev svojeg predsjedavatelja, institucije ili odbora osoblja jedne od institucija.

Zapisnik sa sastanka odbora dostavlja se odgovarajućim tijelima.

Članak 10.a (23)

Institucija propisuje rokove u kojima odbor osoblja, zajednički odbor ili odbor za Pravilnik o osoblju moraju dostaviti zatražena mišljenja; taj rok ne smije biti kraći od petnaest radnih dana. Ako se mišljenje ne dostavi u zadanom roku, institucija donosi odluku.

Članak 10.b (112)

Sindikati i udruženja osoblja iz članka 24.b djeluju u općem interesu osoblja, ne dovodeći pritom u pitanje statutarne ovlasti odbora osoblja.

Prijedlozi Komisije iz članka 10. mogu biti predmet savjetovanja predstavničkih sindikata i udruženja osoblja.

Članak 10.c (112)

Svaka institucija može s predstavničkim sindikatima i udruženjima osoblja sklapati sporazume koji se odnose na njezino osoblje. Ti sporazumi ne smiju sadržavati izmjene Pravilnika o osoblju ili proračunske obveze, niti smiju utjecati na rad predmetne institucije. Predstavnički sindikati i udruženja osoblja koji su potpisnici tih sporazuma djeluju u pojedinačnim institucijama poštujući statutarne ovlasti odbora osoblja.

GLAVA II.

PRAVA I OBVEZE DUŽNOSNIKA

Članak 11. (112) (128)

Dužnosnik obavlja poslove i ponaša se imajući u vidu isključivo interese Unije; ne smije tražiti ni primati naputke ni od jedne vlade, tijela, organizacije ili osobe izvan svoje institucije. Dodijeljene poslove obavlja objektivno, nepristrano i u skladu s dužnom odanošću Uniji.

Bez dopuštenja tijela za imenovanje dužnosnik ne smije ni od jedne vlade ili bilo kojeg drugog izvora izvan svoje institucije prihvatiti priznanje, odlikovanje, uslugu, dar ili plaćanje bilo koje vrste, osim za poslove obavljene prije imenovanja, odnosno tijekom posebnog dopusta radi obavljanja vojne ili neke druge nacionalne službe te u vezi s tom službom.

Članak 11.a (112)

1. Dužnosnik pri obavljanju poslova ne smije, osim kako je predviđeno u daljnjem tekstu, obavljati zadaće u kojima ima izravan ili neizravan osobni interes koji bi mogao narušiti njegovu neovisnost, a posebno obiteljske i financijske interese.

2. Svaki dužnosnik koji pri obavljanju poslova treba obaviti zadaću iz stavka 1. mora o tome odmah obavijestiti tijelo za imenovanje. Tijelo za imenovanje poduzima potrebne mjere i može, osobito, dužnosnika osloboditi od odgovornosti u vezi s tom zadaćom.

3. Dužnosnik ne smije u poduzećima koja podliježu ovlaštenju njegove institucije, ili koja s njom posluju izravno ili neizravno, zadržati ni stjecati udjele čija bi vrsta ili opseg mogli narušiti njegovu neovisnost u obavljanju poslova.

Članak 12. (112)

Dužnosnik se suzdržava od svakog djelovanja ili ponašanja koje negativno utječe na njegov položaj.

Članak 12.a (112)

1. Dužnosnici se suzdržavaju od svih oblika uznemirivanja ili spolnog uznemirivanja.

2. Institucija se ne smije štetno odnositi prema dužnosniku koji je žrtva uznemirivanja ili spolnog uznemirivanja. Institucija se ne smije štetno odnositi prema dužnosniku koji je svjedočio o uznemirivanju ili spolnom uznemirivanju, pod uvjetom da je djelovao u dobroj vjeri.

3. „Uznemirivanje” znači svako neprimjereno postupanje koje traje tijekom određenog razdoblja, ponavlja se ili je sustavno te se izražava fizičkim ponašanjem, usmenim ili pisanim izjavama, gestama ili drugim namjernim djelovanjem koje može štetiti osobnosti, dostojanstvu, ili fizičkom ili psihičkom integritetu osobe.

4. „Spolno uznemirivanje” znači postupanje spolne naravi usmjereno prema osobi koja to ne želi kako bi se tu osobu uvrijedilo ili radi stvaranja zastrašujućeg, neprijateljskog, uvredljivog ili uznemirujućeg okružja. Spolno uznemirivanje smatra se diskriminacijom na osnovi spola.

Članak 12.b (112) (128)

1. Pridržavajući se članka 15., dužnosnik koji se želi baviti plaćenom ili neplaćenom vanjskom djelatnošću ili obavljati posao izvan Unije mora za to najprije dobiti dopuštenje tijela za imenovanje. Dopuštenje se uskraćuje ako predmetna djelatnost ili posao dužnosnika ometaju u obavljanju poslova, ili zbog nespojivosti te djelatnosti ili posla s interesima institucije.

2. Dužnosnik obavješćuje tijelo za imenovanje o svim promjenama u vezi s dopuštenom vanjskom djelatnošću ili poslom koje su nastupile nakon što je dužnosnik zatražio dopuštenje tijela za imenovanje u skladu sa stavkom 1. Dopuštenje se može povući ako djelatnost ili posao više ne ispunjuju uvjete iz zadnje rečenice stavka 1.

Članak 13. (112)

Ako bračni drug dužnosnika ima plaćeno zaposlenje, dužnosnik o tome mora obavijestiti tijelo za imenovanje svoje institucije. Ako je narav tog posla nespojiva s dužnosnikovim zaposlenjem i ako se dužnosnik ne može obvezati da će to zaposlenje završiti u određenom roku, tijelo za imenovanje odlučuje, nakon savjetovanja sa zajedničkim odborom, o tome hoće li dužnosnik nastaviti raditi na svojem radnom mjestu ili će biti premješten na drugo radno mjesto.

Članak 14. (112)

Stavljeno izvan snage.

Članak 15. (112)

1. Dužnosnik koji se namjerava kandidirati za obnašanje javne dužnosti, o tome obavješćuje tijelo za imenovanje. Uzimajući u obzir interese službe, tijelo za imenovanje odlučuje treba li dotični dužnosnik:

(a) podnijeti zahtjev za dopust za osobne potrebe;

(b) podnijeti zahtjev za godišnji odmor;

(c) dobiti dopuštenje za obavljanje dužnosti u nepunom radnom vremenu; ili

(d) može nastaviti obavljati dužnosti kao i prije.

2. Dužnosnik koji je izabran ili imenovan na javnu dužnost, o tome odmah obavješćuje tijelo za imenovanje. Tijelo za imenovanje donosi jednu od odluka iz stavka 1. uzimajući u obzir interese službe, značaj javne dužnosti, poslove koji iz nje proizlaze te primitke od rada i naknadu troškova nastalih zbog obavljanja tih poslova. Ako dužnosnik treba podnijeti zahtjev za dopust za osobne potrebe ili mu je dopušteno obavljanje poslova u nepunom radnom vremenu, trajanje takvog dopusta, odnosno rada u nepunom radnom vremenu, odgovara trajanju mandata javne dužnosti.

Članak 16. (112)

Dužnosnik je i nakon odlaska iz službe dužan ponašati se časno i diskretno u pogledu prihvaćanja određenih imenovanje ili povlastica.

Dužnosnici koji u roku od dvije godine nakon odlaska iz službe namjeravaju započeti obavljati plaćenu ili neplaćenu djelatnost obavješćuju o tome tijelo za imenovanje. Ako je ta djelatnost povezana s poslom koji je dužnosnik obavljao u zadnje tri godine službe i može biti nespojiva sa zakonitim interesima institucije, tijelo za imenovanje može, uzimajući u obzir interese službe, zabraniti dužnosniku obavljanje te djelatnosti ili mu je odobriti uz uvjete koje smatra potrebnima. Institucija, nakon savjetovanja sa zajedničkim odborom, priopćuje odluku u roku od 30 radnih dana nakon što je o tome obaviještena. Ako se odluka ne priopći do isteka tog roka, to se smatra prešutnim pristankom.

Članak 17. (112)

1. Dužnosnik se suzdržava od neovlaštenog otkrivanja informacija primljenih u okviru rada, osim ako su te informacije već objavljene ili su dostupne javnosti.

2. Dužnosnik je dužan pridržavati se ove obveze i nakon odlaska iz službe.

Članak 17.a (112) (128)

1. Dužnosnik ima pravo na slobodu izražavanja, poštujući pritom načela odanosti i nepristranosti.

2. Ne dovodeći u pitanje članke 12. i 17., dužnosnik koji namjerava samostalno ili s drugim osobama objaviti ili doprinijeti objavljivanju bilo kojeg sadržaja u vezi s radom Unije mora o tome unaprijed obavijestiti tijelo za imenovanje.

Ako tijelo za imenovanje može dokazati da bi sadržaj mogao ozbiljno naštetiti zakonitim interesima Unije, tijelo za imenovanje dostavlja dužnosniku svoju odluku u pisanom obliku u roku od 30 radnih dana od primitka informacije. Ako se ta odluka ne dostavi u navedenom roku, smatra se da tijelo za imenovanje nema prigovora.

Članak 18. (112) (128)

1. Sva prava na pisane i druge radove koje dužnosnici izrade tijekom obavljanja poslova vlasništvo su Unije, na čije se aktivnosti ti radovi odnose. Unija ima pravo zatražiti obvezno ustupanje autorskog prava nad tim radovima.

2. Svaki izum koji je dužnosnik stvorio tijekom obavljanja poslova ili u vezi s obavljanjem tih poslova neosporno pripada Uniji. Institucija može o vlastitom trošku ili u ime Unije podnijeti prijavu za priznanje patenta i steći ga u svim zemljama. Svaki izum povezan s radom Unije koji je stvorio dužnosnik tijekom prve godine nakon prestanka radnog odnosa smatra se izumom koji je stvoren tijekom dužnosnikova obavljanja poslova ili u vezi s obavljanjem tih poslova, osim ako se dokaže drukčije. U slučaju kada su izumi predmet patenta, navodi se ime jednog ili više izumitelja.

3. U određenim slučajevima Komisija može dužnosniku koji je izumitelj patentiranog izuma isplatiti bonus u visini koju odredi institucija.

Članak 19. (128)

Bez dopuštenja tijela za imenovanje dužnosnik ne smije ni po kojoj osnovi iznositi u bilo kojem sudskom postupku informacije kojima raspolaže na temelju obavljanja poslova. Dopuštenje se uskraćuje samo ako je to potrebno zbog interesa Unije i ako to uskraćivanje ne povlači za sobom kaznene posljedice za dužnosnika. Dužnosnik je dužan pridržavati se ove obveze i nakon odlaska iz službe.

Odredbe iz prethodnog stavka ne primjenjuju se na dužnosnika ili bivšeg dužnosnika koji svjedoči pred Sudom Europske unije ili pred stegovnim povjerenstvom institucije u predmetu koji se odnosi na službenika ili bivšeg službenika Europske unije.

Članak 20. (112)

Dužnosnik boravi u mjestu zaposlenja ili na takvoj udaljenosti od njega koja mu omogućuje nesmetano obavljanje poslova. Dužnosnik dostavlja svoju adresu tijelu za imenovanje i odmah ga obavješćuje o svakoj promjeni adrese.

Članak 21. (112)

Dužnosnik svojim nadređenima pomaže i savjetuje ih neovisno o svom položaju; odgovoran je za obavljanje poslova koji su mu dodijeljeni.

Dužnosnik zadužen za neki odjel službe odgovaran je svojim nadređenima za dodijeljene ovlasti i provedbu uputa koje je dao. Odgovornost njegovih podređenih ni na koji ga način ne oslobađa njegovih odgovornosti.

Članak 21.a (112)

1. Ako primi nalog koji smatra nepropisnim ili smatra da bi primljeni nalog mogao prouzročiti ozbiljne poteškoće, dužnosnik o tome obavješćuje neposrednog nadređenoga koji, ako je obavijest priopćena u pisanom obliku, na nju odgovara u pisanom obliku. Pridržavajući se stavka 2., ako neposredni nadređeni potvrdi nalog a dužnosnik smatra da se tom potvrdom nije primjereno odgovorilo na razloge njegove zabrinutosti, dužnosnik upućuje pitanje u pisanom obliku sljedećem neposrednom nadređenomu. Ako potonji u pisanom obliku potvrdi nalog, dužnosnik ga mora provesti, osim ako je nalog očigledno nezakonit ili se njime krše mjerodavni sigurnosni standardi.

2. Ako neposredno nadređeni smatra da se nalog mora provesti odmah, dužnosnik ga provodi, osim ako je nalog izričito nezakonit ili se njime krše mjerodavni sigurnosni standardi. Neposredno nadređeni dužan je na zahtjev dužnosnika izdati taj nalog u pisanom obliku.

Članak 22. (128)

Od dužnosnika se može zahtijevati da u cijelosti ili djelomično nadoknadi štetu koju je Unija pretrpjela zbog dužnosnikove teške povrede dužnosti tijekom obavljanja poslova ili u vezi s obavljanjem poslova.

Tijelo za imenovanje donosi obrazloženu odluku u skladu sa stegovnim postupkom.

Sud Europske unije ima neograničenu nadležnost u rješavanju sporova koji proiziđu iz ove odredbe.

Članak 22.a (112) (128)

1. Svaki dužnosnik koji tijekom obavljanja poslova ili u vezi s obavljanjem tih poslova sazna činjenice zbog kojih se može pretpostaviti postojanje nezakonitih aktivnosti, uključujući prijevaru ili korupciju, koje štete interesima Unije ili za ponašanje u vezi s obavljanjem poslova koje može predstavljati neispunjavanje obveza dužnosnikâ Unije, o tome bez odgode obavješćuje neposrednog nadređenoga ili glavnog direktora ili, ako to smatra korisnim, glavnog tajnika, odnosno osobe na istovjetnim položajima, ili izravno Europski ured za borbu protiv prijevara (OLAF).

Informacije navedene u prvom stavku dostavljaju se u pisanom obliku.

Ovaj se stavak primjenjuje i u slučaju kada član institucije ili neka druga osoba koja je u službi institucije, ili obavlja posao za instituciju, ne ispunjuje slične obveze.

2. Svaki dužnosnik koji primi informacije iz stavka 1. bez odgode prosljeđuje OLAF-u sve dokaze za koje zna i na temelju kojih se može pretpostaviti postojanje nepravilnosti iz stavka 1.

3. Institucija ne smije štetno postupati prema dužnosniku koji je dostavio informacije iz stavaka 1. i 2., uz uvjet da je djelovao opravdano i u dobroj vjeri.

4. Stavci 1. do 3. ne primjenjuju se na dokumente, dopise, izvješća, obavijesti ili podatke, neovisno o njihovu obliku, koji su pohranjeni, sastavljeni ili otkriveni dužnosniku tijekom sudskog postupka, bez obzira na to je li taj postupak u tijeku ili je završen.

Članak 22.b (112)

1. Institucija ne smije štetno postupati prema svojem dužnosniku koji je predsjedniku Komisije, Revizorskog suda, Vijeća ili Europskog parlamenta, odnosno Europskom ombudsmanu, otkrio informacije kako je utvrđeno člankom 22.a ako su ispunjeni sljedeći uvjeti:

(a) dužnosnik opravdano i u dobroj vjeri smatra otkrivene informacije i sve u njima sadržane navode istinitima; i

(b) dužnosnik je prethodno te informacije proslijedio OLAF-u, odnosno svojoj instituciji, te čekao da OLAF odnosno ta institucija poduzmu odgovarajuće mjere u roku koji Ured odnosno ta institucija odredi s obzirom na složenost predmeta. O tom roku dužnosnik se obavješćuje u roku od 60 dana.

2. Rok iz stavka 1. ne primjenjuje se ako dužnosnik može dokazati njegovu neprimjerenost s obzirom na sve okolnosti predmeta.

3. Stavci 1. i 2. ne primjenjuju se na dokumente, dopise, izvješća, obavijesti ili informacije, neovisno o njihovu obliku, koji su pohranjeni, sastavljeni ili otkriveni dužnosniku tijekom sudskog postupka, bez obzira na to je li taj postupak u tijeku ili je završen.

Članak 23. (15) (128)

Povlastice i imuniteti dodjeljuju se dužnosnicima isključivo u interesu Unije. Pridržavajući se Protokola o povlasticama i imunitetima, dužnosnici se ne izuzimaju od ispunjivanja privatnih obveza, odnosno od poštovanja zakonâ i policijskih propisa koji su na snazi.

U slučaju da su povlastice i imuniteti predmet spora, dotični dužnosnik odmah o tome obavješćuje tijelo za imenovanje.

Propusnice predviđene Protokolom o povlasticama i imunitetima izdaju se načelnicima odjela, dužnosnicima u razredima od AD12 do AD16, dužnosnicima koji rade izvan područja Europske unije i ostalim dužnosnicima kojima je to potrebno zbog interesa službe.

Članak 24. (15) (128)

Unija pomaže svakom dužnosniku, posebno u postupcima protiv počinitelja prijetnji, uvreda, klevete i širenja klevete te svih vrsta napada usmjerenih na osobu ili imovinu dužnosnika ili člana njegove obitelji zbog njegova položaja ili poslova.

U tim slučajevima Unija solidarno nadoknađuje dužnosniku štetu koju dužnosnik nije uzrokovao namjerno ili teškom nepažnjom i koju ne može nadoknaditi od počinitelja.

Članak 24.a (23) (112) (128)

Unija olakšava daljnje osposobljavanje i usavršavanje dužnosnikâ koje je spojivo s pravilnim funkcioniranjem službe i u skladu je s njezinim interesima.

Takvo osposobljavanje i usavršavanje uzima u obzir za potrebe promaknuća tijekom karijere.

Članak 24.b (23) (112)

Dužnosnici imaju pravo na udruživanje; posebno mogu biti članovi sindikata ili udruženja osoblja europskih dužnosnika.

Članak 25. (112)

Dužnosnici mogu tijelu za imenovanje svoje institucije podnijeti zahtjeve u vezi s pitanjima obuhvaćenima ovim Pravilnikom o osoblju.

Svaka odluka donesena na temelju ovog Pravilnika o osoblju koja se odnosi na pojedinca, dotičnom se dužnosniku dostavlja u pisanom obliku. Svaka odluka koja ima negativni učinak na dužnosnika sadržava obrazloženje.

Posebne odluke u vezi s imenovanjem, stalnim zapošljavanjem, promaknućem, premještajem, utvrđivanjem administrativnog statusa ili prestankom radnog odnosa dužnosnika objavljuju se u instituciji kojoj dužnosnik pripada. Objava je dostupna cjelokupnom osoblju tijekom primjerenog razdoblja.

Članak 26. (112) (128)

Osobni dosje dužnosnika sadržava:

(a) sve dokumente u vezi s njegovim administrativnim statusom i sva izvješća koja se odnose na njegovu sposobnost, učinkovitost i ponašanje;

(b) sve dužnosnikove komentare o tim dokumentima.

Dokumenti se registriraju, numeriraju i pohranjuju serijski; institucije ne smiju upotrebljivati dokumente iz podstavka (a) protiv dužnosnika niti se na njih pozivati ako mu prije unosa u dosje nisu dostavljeni.

Dostava svakog dokumenta dužnosniku evidentira se njegovim potpisom ili, ako to nije moguće, obavlja se slanjem preporučenog pisma na zadnju adresu koju je dužnosnik prijavio.

Dužnosnikov osobni dosje ne sadržava podatke o njegovim političkim, sindikalnim, filozofskim ili vjerskim aktivnostima ili nazorima, rasnom ili etničkom podrijetlu ni o spolnoj orijentaciji.

Prethodnim se stavkom, međutim, ne zabranjuje unos u dosje dužnosniku poznatih administrativnih akata i dokumenata potrebnih radi primjene ovog Pravilnika o osoblju.

Za svakog dužnosnika vodi se samo jedan osobni dosje.

Dužnosnik ima, čak i nakon odlaska iz službe, pravo na uvid u sve dokumente u svojem dosjeu i na izradu preslika.

Osobni dosje je povjerljiv i uvid u njega moguć je samo u uredima administracije ili s pomoću sigurnog elektroničkog medija. Može se, međutim, dostaviti Sudu Europske unije ako se pokrene postupak u vezi s dužnosnikom.

Članak 26.a (112)

Dužnosnici imaju pravo na uvid u svoju medicinsku dokumentaciju u skladu s uvjetima koje utvrde institucije.

GLAVA III.: KARIJERA DUŽNOSNIKA

POGLAVLJE 1.

Zapošljavanje

Članak 27. (112) (128)

Zapošljavanje se provodi kako bi institucija dobila najsposobnije, najučinkovitije i najčasnije dužnosnike koji se odabiru na najširoj mogućoj zemljopisnoj osnovi među državljanima država članica Unije.

Nijedno radno mjesto nije rezervirano za državljane određene države članice.

Članak 28. (128)

Dužnosnik se smije imenovati samo:

(a) ako je državljanin jedne od država članica Unije, osim ako tijelo za imenovanje odobri izuzeće, i ako uživa sva građanska prava;

(b) ako je ispunio sve zakonske obveze u pogledu vojne službe;

(c) ako dostavi odgovarajuću potvrdu kojom dokazuje prikladnost za obavljanje dužnosti;

(d) ako, pridržavajući se članka 29. stavka 2., ispuni uvjete na natječaju utemeljenom na kvalifikacijama i/ili testovima, kako je predviđeno Prilogom III.;

(e) ako je fizički sposoban obavljati poslove; i

(f) ako dostavi dokaz o izvrsnom poznavanju jednog od jezika Unije i o zadovoljavajućem poznavanju nekog drugog jezika Unije na razini potrebnoj za obavljanje poslova.

Članak 29. (112) (128)

1. Prije nego što se popuni slobodno radno mjesto u instituciji, tijelo za imenovanje najprije razmatra:

(a) može li se to radno mjesto popuniti: i. premještajem; ii. imenovanjem u skladu s člankom 45.a; ili iii. promaknućem unutar institucije;

(b) jesu li zahtjeve za premještaj podnijeli dužnosnici istog razreda iz drugih institucija i/ili treba li u instituciji organizirati interni natječaj otvoren samo za dužnosnike i privremeno osoblje iz članka 2. Uvjeta zaposlenja ostalih službenika Europske unije;

a zatim slijedi postupak za natječaje temeljene na kvalifikacijama i/ili testovima. Postupak natječaja utvrđen je u Prilogu III.

Postupak se može provesti i za potrebe uspostave pričuve za buduća zapošljavanja.

2. Tijelo za imenovanje može primijeniti postupak koji se razlikuje od postupka natječaja radi zapošljavanja viših dužnosnika (glavni direktori ili osobe koje obnašaju istovjetnu dužnost u razredima AD 16 ili AD 15 i direktori ili osobe koje obnašaju istovjetnu dužnost u razredima AD 15 ili AD 14) te, u iznimnim slučajevima, radi popunjavanja radnih mjesta koja zahtijevaju posebne kvalifikacije.

3. Institucije mogu organizirati interne natječaje temeljene na kvalifikacijama i testovima za svaku funkcijsku skupinu, i to u razredu AST 6 ili više i u razredu AD 9 ili više.

Ti su natječaji otvoreni samo za privremeno osoblje predmetne institucije zaposleno u skladu s člankom 2. točkom (c) Uvjeta zaposlenja ostalih službenika Europske unije. Kao minimalne uvjete za te natječaje institucije zahtijevaju najmanje deset godina radnog staža u svojstvu privremenog službenika i zapošljavanje u svojstvu privremenog službenika na temelju postupka odabira kojim je osigurana primjena jednakih kriterija kao i pri odabiru dužnosnika u skladu s člankom 12. stavkom 4. Uvjeta zaposlenja ostalih službenika. Odstupajući od stavka 1. točke (a) ovog članka, tijelo za imenovanje institucije koja je zaposlila privremenog službenika, prije popunjavanja slobodnog radnog mjesta u toj instituciji, uz mogućnost zapošljavanja uspješnog kandidata s internog natječaja istodobno razmatra i mogućnost premještaja dužnosnika unutar institucije.

4. Jedanput u pet godina Europski parlament organizira interni natječaj temeljen na kvalifikacijama i testovima za svaku funkcijsku skupinu u razredu AST 6 ili više i u razredu AD 9 ili više, u skladu s uvjetima utvrđenim u drugom podstavku članka 3.

Članak 30.

Tijelo za imenovanje za svaki natječaj imenuje povjerenstvo za odabir. To povjerenstvo sastavlja popis prikladnih kandidata.

Tijelo za imenovanje odlučuje o tome koje će kandidate imenovati na slobodna radna mjesta.

Članak 31. (112) (128)

1. Odabrani kandidati imenuju se u razred funkcijske skupine određen u obavijesti o natječaju koji su prošli.

2. Ne dovodeći u pitanje članak 29. stavak 2., dužnosnici se zapošljavaju samo u razrede od AST 1 do AST 4 ili od AD 5 do AD 8. Razred u obavijesti o natječaju određuje institucija u skladu sa sljedećim kriterijima:

(a) cilj zapošljavanja dužnosnika koji ispunjuju najviše standarde kako je utvrđeno člankom 27.;

(b) vrsta traženog profesionalnog iskustva.

U cilju rješavanja posebnih potreba institucija u obzir se pri zapošljavanju dužnosnikâ mogu uzeti i prevladavajući uvjeti na tržištu rada Unije.

3. Neovisno o stavku 2., institucija može, prema potrebi, odobriti organizaciju natječaja u razredima AD 9, AD 10, AD 11 ili, u iznimnim slučajevima, u razredu AD 12. Ukupni broj kandidata imenovanih na slobodna radna mjesta u tim razredima ne smije biti veći od 20 % ukupnoga godišnjeg broja imenovanja u funkcijskoj grupi AD u skladu s drugim stavkom članka 30.

Članak 32. (85) (112)

Dužnosnik se zapošljava na prvom stupnju svojeg razreda.

Radi uzimanja u obzir profesionalnog iskustva, tijelo za imenovanje može odobriti dodavanje radnog staža do najviše 24 mjeseca. Za primjenu ovog članka donose se opće provedbene odredbe.

Član privremenog osoblja razvrstan u razred u skladu s kriterijima razvrstavanja koje je utvrdila institucija zadržava radni staž na stupnju koji je stekao kao član privremenog osoblja ako se imenuje dužnosnikom u istom razredu neposredno nakon razdoblja rada u svojstvu privremenog službenika.

Članak 33. (39)

Prije nego što se imenuje, uspješni kandidat obavlja liječnički pregled kod službenog liječnika institucije kako bi se potvrdilo da ispunjuje zahtjeve iz članka 28. točke (e).

Ako se na temelju liječničkog pregleda predviđenog prvim stavkom donese negativno liječničko mišljenje, kandidat može, u roku od 20 dana od primitka obavijesti od institucije, zatražiti da se njegov predmet uputi na razmatranje liječničkom povjerenstvu u sastavu od tri liječnika koja tijelo za imenovanje odabere među službenim liječnicima institucije. Liječničko povjerenstvo traži očitovanje liječnika koji je donio prvo negativno mišljenje. Kandidat može liječničkom povjerenstvu dostaviti mišljenje liječnika po vlastitom izboru. U slučaju da liječničko povjerenstvo potvrdi zaključke liječničkog pregleda predviđenog prvim stavkom, kandidat snosi 50 % troškova honorara i dodatnih troškova.

Članak 34. (85) (112)

1. Prije nego što se zaposle na stalno radno mjesto, dužnosnici imaju probni rad u trajanju od devet mjeseci.

Ako dužnosnik tijekom probnog rada zbog bolesti, rodiljnog dopusta iz članka 58. ili nesreće ne može obavljati poslove u neprekidnom trajanju od najmanje mjesec dana, tijelo za imenovanje može mu produžiti probni rad za isto to razdoblje.

2. Izvješće o dužnosniku koji je na probnom radu može se sastaviti bilo kada tijekom probnog rada ako je očito da njegov rad nije zadovoljavajući. To se izvješće dostavlja osobi na koju se odnosi i koja ima pravo u roku od osam dana dati primjedbe u pisanom obliku. Osoba koja je neposredno nadređena dužnosniku na probnom radu odmah dostavlja izvješće i dužnosnikove primjedbe tijelu za imenovanje, koje u roku od tri tjedna pribavlja mišljenje zajedničkog odbora za izvješćivanje u vezi s mjerama koje treba poduzeti. Tijelo za imenovanje može donijeti odluku o otkazu dužnosniku koji je na probnom radu prije završetka probnog rada uz jednomjesečni otkazni rok; radni staž, međutim, ne može biti duži od redovitog probnog rada.

U iznimnim okolnostima tijelo za imenovanje može odobriti nastavak probnog rada i preraspodijeliti dužnosnika u drugu službu. Preraspodjela u tom slučaju ne smije biti kraća od šest mjeseci; primjenjuju se ograničenja iz stavka 4.

3. Najmanje mjesec dana prije isteka probnog rada sastavlja se izvješće o sposobnosti dužnosnika koji je na probnom radu za obavljanje poslova njegova radnog mjesta, kao i o njegovu ponašanju i učinkovitosti na radnom mjestu. To izvješće dostavlja se dužnosniku koji je na probnom radu i koji ima pravo u roku od osam dana dati primjedbe u pisanom obliku.

Ako se na temelju izvješća preporučuje otkaz ili, u iznimnim slučajevima, produženje probnog rada, osoba koja je neposredno nadređena dužnosniku na probnom radu odmah dostavlja izvješće i dužnosnikove primjedbe tijelu za imenovanje, koje u roku od tri tjedna pribavlja mišljenje zajedničkog odbora za izvješćivanje u vezi s mjerama koje treba poduzeti.

Dužnosnik koji je na probnom radu, a čiji rad nije zadovoljavajući za zapošljavanje na stalno radno mjesto, otpušta se. U iznimnim okolnostima tijelo za imenovanje može produžiti probni rad za najviše šest mjeseci i po mogućnosti preraspodijeliti dužnosnika na probnom radu u drugu službu.

4. Ukupno trajanje probnog rada ni u kojem slučaju ne može biti duže od 15 mjeseci.

5. Otpušteni dužnosnik koji je na probnom radu prima naknadu u visini triju osnovnih mjesečnih plaća ako je navršio više od jedne godine staža u službi, naknadu u visini dviju osnovnih mjesečnih plaća ako je navršio najmanje šest mjeseci staža u službi odnosno naknadu u visini jedne osnovne mjesečne plaće ako je navršio manje od šest mjeseci staža u službi, osim u slučaju kada se odmah nakon prestanka službe može zaposliti na drugom radnom mjestu.

6. Stavci 2., 3., 4. i 5. ne primjenjuju se na dužnosnike koji podnesu ostavku prije isteka probnog rada.

POGLAVLJE 2.

Administrativni status

Članak 35. (112)

Dužnosniku se dodjeljuje jedan od sljedećih administrativnih statusa:

(a) aktivna služba;

(b) upućivanje;

(c) dopust za osobne potrebe;

(d) mirovanje;

(e) dopust za služenje vojnog roka;

(f) roditeljski ili obiteljski dopust.

Odjeljak 1.

Aktivna služba

Članak 36.

Dužnosnik s aktivnim statusom obavlja sve pripadajuće poslove na radnom mjestu na koje je imenovan ili privremeno raspoređen u skladu s glavom IV.

Odjeljak 2.

Upućivanje

Članak 37. (23) (56) (85) (112) (128)

Upućeni dužnosnik imenovani je dužnosnik koji odlukom tijela za imenovanje

(a) u interesu službe: — privremeno obavlja poslove izvan svoje institucije, ili — privremeno pomaže osobi koja obnaša dužnost predviđenu Ugovorima ili izabranom predsjedniku jedne od institucija ili tijela Unije, ili jedne od političkih skupina u Europskom parlamentu ili Odboru regija, ili skupine u Europskom gospodarskom i socijalnom odboru, — privremeno obavlja poslove radnog mjesta koje je uvršteno u popis radnih mjesta koja se financiraju odobrenim sredstvima za istraživanje i ulaganje i koje su proračunska tijela odredila kao privremeno;

(b) na vlastiti je zahtjev: — stavljen na raspolaganje drugoj instituciji Europske unije, ili — stavljen na raspolaganje organizaciji posvećenoj promicanju interesa Unije i uvrštenoj u popis koji institucije Unije nakon savjetovanja s odborom za Pravilnik o osoblju trebaju sastaviti sporazumno.

Upućeni dužnosnik nastavlja uživati sva prava u skladu s uvjetima iz članaka 38. i 39. te i dalje podliježe svim obvezama dužnosnika matične institucije. Pridržavajući se odredaba članka 77. trećeg stavka u vezi s mirovinama, pri upućivanju u smislu druge alineje točke (a) prvog stavka primjenjuju se odredbe koje se primjenjuju i na dužnosnika u istom razredu u koji je razvrstano i radno mjesto na koje se upućuje.

Svaki dužnosnik u aktivnoj službi ili na dopustu za osobne potrebe može podnijeti zahtjev ili primiti ponudu za upućivanje u interesu službe. Dužnosnikovim upućivanjem prestaje njegov dopust za osobne potrebe.

Članak 38. (23)

Upućivanje u interesu službe uređuje se sljedećim pravilima:

(a) odluku o upućivanju donosi tijelo za imenovanje nakon što je saslušalo dotičnog dužnosnika;

(b) trajanje upućivanja određuje tijelo za imenovanje;

(c) na kraju svakog šestomjesečnog razdoblja dotični dužnosnik može podnijeti zahtjev za prestanak upućivanja;

(d) dužnosnik upućen u skladu s člankom 37. točkom (a) prvom alinejom ima pravo na razliku plaće ako su ukupni primici od rada za radno mjesto na koje je upućen niža od primitaka od rada u razredu i na stupnju njegove matične institucije; ima pravo i na naknadu svih dodatnih troškova koji proizlaze iz upućivanja;

(e) dužnosnik upućen u skladu s člankom 37. točkom (a) prvom alinejom nastavlja uplaćivati doprinose za mirovinsko osiguranje na osnovi plaće u aktivnoj službi koja odgovara njegovu razredu i stupnju u matičnoj instituciji;

(f) upućeni dužnosnik zadržava svoje radno mjesto, pravo na napredovanje u viši stupanj i prihvatljivost za promaknuće;

(g) nakon što upućivanje završi, dužnosnik se odmah raspoređuje na svoje prethodno radno mjesto.

Članak 39. (23) (56) (112)

Upućivanje na zahtjev dužnosnika uređuje se sljedećim pravilima:

(a) odluku o upućivanju donosi tijelo za imenovanje, koje utvrđuje i trajanje upućivanja;

(b) dužnosnik može u roku od šest mjeseci od preuzimanja novih poslova podnijeti zahtjev za prestanak upućivanja; nakon toga odmah se raspoređuje na svoje prethodno radno mjesto;

(c) nakon isteka tog šestomjesečnog razdoblja na njegovo se radno mjesto može imenovati druga osoba;

(d) tijekom razdoblja upućivanja doprinosi za mirovinsko osiguranje i sva mirovinska prava izračunavaju se na temelju plaće u aktivnoj službi u razredu i na stupnju njegove matične institucije. Ako, međutim, dužnosnik upućen u skladu s člankom 37. stavkom 1. točkom (b) drugom alinejom stekne mirovinska prava u tijelu u koje je upućen, isključuje se iz sustava mirovinskog osiguranja matične institucije za vrijeme trajanja upućivanja. Dužnosnik koji stekne invalidnost tijekom upućivanja u smislu članka 37. stavka 1. točke (b) druge alineje i uzdržavanici dužnosnika koji premine tijekom tog razdoblja, imaju u skladu s ovim Pravilnikom o osoblju pravo na naknadu za invalidnost ili mirovinu za nadživjele osobe umanjene za sve iznose koje je na istoj osnovi i za isto razdoblje isplatilo tijelo u koje je dužnosnik bio upućen. Ovom se odredbom dužnosniku ili uzdržavanicima ne osigurava pravo na mirovinu koja prelazi najveći iznos koji bi primio u skladu s ovim Pravilnikom o osoblju;

(e) tijekom razdoblja upućivanja dužnosnik zadržava pravo na napredovanje u viši stupanj;

(f) nakon što upućivanje završi, dužnosnik se mora rasporediti na prvo radno mjesto koje se oslobodi u njegovoj funkcijskoj skupini i koje odgovara njegovu razredu, uz uvjet da ispunjuje uvjete za to radno mjesto. Ako dužnosnik odbije ponuđeno radno mjesto, zadržava pravo, u skladu s istom odredbom, na raspoređivanje kada se oslobodi sljedeće radno mjesto u njegovoj funkcijskoj skupini koje odgovara njegovu razredu; ako i drugi put odbije ponuđeno radno mjesto, nakon savjetovanja sa zajedničkim odborom može se od njega zatražiti da podnese ostavku. Dužnosnik zadržava status upućenog dužnosnika do ponovnog raspoređivanja na radno mjesto, ali bez primanja plaće.

Odjeljak 3.

Dopust za osobne potrebe

Članak 40. (23) (39) (56) (112) (128)

1. Stalno zaposlenom dužnosniku može se u iznimnim okolnostima i na vlastiti zahtjev odobriti neplaćeni dopust za osobne potrebe.

2. Ne dovodeći u pitanje odredbe članka 15., trajanje takvog dopusta ne smije biti duže od jedne godine. Dopust se može produžiti.

Pojedinačna produživanja ne smiju biti duža od jedne godine. Ukupna dužina dopusta za osobne potrebe tijekom cijele dužnosnikove karijere ne smije prelaziti 15 godina.

Ako dužnosnik podnese zahtjev za takav dopust:

i. radi odgoja djeteta koje se smatra uzdržavanikom dužnosnika u smislu članka 2. stavka 2. Priloga VII. i koje ima teško mentalno ili tjelesno oštećenje, što je potvrdio i službeni liječnik institucije, i zahtijeva stalnu skrb i nadzor; ili

ii. da bi pratio bračnog druga koji je dužnosnik ili ostali službenik Unije i koji zbog obavljanja poslova mora uspostaviti uobičajeno boravište na takvoj udaljenosti od mjesta zaposlenja dužnosnika podnositelja zahtjeva da bi uspostavljanje bračnog doma na takvom mjestu ometalo dužnosnika podnositelja zahtjeva u obavljanju poslova,

dopust se može produžiti bez ograničenja, uz uvjet da su u trenutku svakog produžavanja ispunjeni uvjeti na temelju kojih je odobren nastavak dopusta.

3. Tijekom dopusta dužnosnik nema pravo na napredovanje u viši stupanj ili promaknuće u viši razred; uključenost u sustav socijalne sigurnosti utvrđen člancima 72. i 73. i osiguranje od rizika u okviru tog sustava suspendiraju se.

Međutim, dužnosnik koji nema plaćeno zaposlenje može, najkasnije mjesec dana nakon mjeseca u kojem je počeo dopust za osobne potrebe, zatražiti da i dalje bude osiguran u skladu s tim člancima, uz uvjet da u prvoj godini dopusta za osobne potrebe snosi polovinu troškova doprinosa za osiguranje od rizika iz članka 72. stavka 1. i članka 73. stavka 1. te pune troškove tijekom ostalog razdoblja tog dopusta. Osiguranje u skladu s člankom 73. dostupno je samo ako je ostvareno i osiguranje u skladu s člankom 72. Doprinosi se izračunavaju na temelju dužnosnikove zadnje osnovne plaće. Dužnosnik koji, osim toga, dokaže kako ne može stjecati mirovinska prava u okviru drugog sustava mirovinskog osiguranja može zatražiti da i dalje stječe mirovinska prava u trajanju od najviše jedne godine, uz uvjet da snosi troškove doprinosa u visini trostruke stope utvrđene člankom 83. stavkom 2.; doprinosi se izračunavaju na temelju osnovne plaće za njegov razred i stupanj.

4. Dopust za osobne potrebe uređen je sljedećim pravilima:

(a) odobrava ga tijelo za imenovanje na zahtjev dotičnog dužnosnika;

(b) zahtjev za produženje dopusta podnosi se dva mjeseca prije nego što dopust istekne;

(c) na dužnosnikovo se radno mjesto može imenovati druga osoba;

(d) nakon što dopust istekne, dužnosnik se mora rasporediti na prvo radno mjesto koje se oslobodi u njegovoj funkcijskoj skupini i koje odgovara njegovu razredu, uz uvjet da ispunjuje zahtjeve za to radno mjesto. Ako dužnosnik odbije ponuđeno radno mjesto, zadržava pravo, u skladu s istom odredbom, na raspoređivanje kada se oslobodi sljedeće radno mjesto u njegovoj funkcijskoj skupini koje odgovara njegovu razredu; ako drugi put odbije ponuđeno radno mjesto, nakon savjetovanja sa zajedničkim odborom može se od njega tražiti da podnese ostavku. Dužnosnik ostaje na neplaćenom dopustu za osobne potrebe do ponovnog rasporeda na radno mjesto ili upućivanja.

Odjeljak 4.

Mirovanje

Članak 41. (23) (62) (112)

1. Dužnosnik je u statusu mirovanja ako je zbog smanjenja broja radnih mjesta u svojoj instituciji postao višak.

2. O smanjenju broja radnih mjesta u određenom razredu odlučuje nadležno proračunsko tijelo u okviru proračunskog postupka.

Tijelo za imenovanje odlučuje, nakon savjetovanja sa zajedničkim odborom, o tome koje će vrste radnih mjesta biti pogođene tim mjerama.

Tijelo za imenovanje, nakon savjetovanja sa zajedničkim odborom, sastavlja popis dužnosnika koji će biti pogođeni tim mjerama, uzimajući pritom u obzir sposobnost, učinkovitost, ponašanje u službi, obiteljske okolnosti i radni staž dužnosnika. Svaki dužnosnik koji je zaposlen na jednom od radnih mjesta iz prethodnog stavka a koji izrazi želju da mu se dodijeli status mirovanja, automatski se uvrštava na taj popis.

Dužnosnicima uvrštenima na taj popis dodjeljuje se status mirovanja odlukom tijela za imenovanje.

3. Dok ima taj status, dužnosnik ne obavlja poslove i nema pravo na primitke od rada ili napredovanje na viši stupanj, ali nastavlja akumulirati prava za starosnu mirovinu na temelju plaće koja odgovara njegovu razredu i stupnju, i to u razdoblju od najdulje pet godina.

U razdoblju od dvije godine od dana kada mu je dodijeljen status mirovanja, dužnosnik ima prednost pri ponovnom raspoređivanju na neko radno mjesto koje se oslobodi ili otvori u njegovoj funkcijskoj skupini i njegovu razredu, uz uvjet da ima potrebne kvalifikacije.

Dužnosnik u statusu mirovanja prima naknadu izračunanu u skladu s Prilogom IV.

Dohodak koji dužnosnik primi na novom poslu tijekom ovog razdoblja oduzima se od naknade predviđene prethodnim podstavkom ako je zbroj dohotka i naknade veći od zadnjih ukupnih primitaka od rada dužnosnika izračunanih na temelju tablice plaća koja se primjenjuje prvog dana u mjesecu za koji se naknada isplaćuje.

Dužnosnik dostavlja potrebne dokaze u pisanom obliku i obavješćuje instituciju o svim činjenicama koje mogu utjecati na njegova prava.

Koeficijent ispravka ne primjenjuje se na naknadu.

Na naknadu i zadnje primitke od rada iz četvrtog podstavka ovog članka primjenjuje se, međutim, ponderiranje iz članka 3. stavka 5. točke (a) Priloga XI. prema stopi koja je utvrđena za državu članicu u kojoj primatelj ima boravište, uz uvjet da je zadnje primateljevo mjesto zaposlenja bilo u toj državi članici. U tim slučajevima, ako u državi članici valuta nije euro, naknada se izračunava na temelju deviznih tečajeva predviđenih člankom 63. ovog Pravilnika o osoblju.

4. Na kraju razdoblja tijekom kojeg ima pravo na naknadu, od dužnosnika se zahtijeva da podnese ostavku. Kada je to prikladno, dužnosnik prima starosnu mirovinu kako je predviđeno sustavom mirovinskog osiguranja.

5. Ako dužnosnik kojemu se prije isteka dvogodišnjeg razdoblja navedenog u stavku 3. ponudi radno mjesto koje odgovara njegovu razredu i on ga bez opravdanog razloga odbije, nakon savjetovanja sa zajedničkim odborom dužnosniku se mogu uskratiti povlastice iz prethodno navedenih odredaba i on se može otpustiti.

Odjeljak 5.

Dopust za služenje vojnog roka

Članak 42.

Dužnosniku koji je pozvan na služenje vojnog roka, na vojnu obuku ili na služenje u oružanim snagama dodjeljuje se poseban status „dopust za služenje vojnog roka”.

Dužnosniku pozvanom na služenje vojnog roka prestaju se isplaćivati primici od rada, ali i dalje zadržava pravo na napredovanje u viši stupanj i promaknuće u skladu s ovim Pravilnikom o osoblju. Zadržava pravo i na starosnu mirovinu za razdoblje služenja u oružanim snagama ako, nakon što to završi, naknadno plati doprinose za mirovinsko osiguranje.

Dužnosnik koji je pozvan na vojnu obuku ili koji je pozvan na služenje u oružanim snagama ima i dalje, tijekom trajanja obuke odnosno služenja, pravo na primitke od rada od kojih se oduzima iznos plaće koju dobiva za vojnu službu.

Odjeljak 6.

Roditeljski ili obiteljski dopust (112)

Članak 42.a (112) (129)

Dužnosnik ima za svako dijete pravo na roditeljski dopust bez primanja osnovne plaće u trajanju od najviše šest mjeseci, što treba iskoristiti u prvih dvanaest godina nakon djetetova rođenja ili posvojenja djeteta. Trajanje dopusta može se udvostručiti za samohrane roditelje na temelju općih provedbenih odredaba koje donose institucije. Svaki dopust koji se uzima može trajati najmanje mjesec dana.

Tijekom roditeljskog dopusta dužnosnik je i dalje uključen u sustav socijalne sigurnosti; i dalje ima pravo na stjecanje mirovinskih prava, naknadu za uzdržavano dijete i naknadu za obrazovanje. Dužnosnik zadržava radno mjesto i pravo na napredovanje u viši stupanj ili promaknuće u viši razred. Dopust se može iskoristiti u punom radnom vremenu ili na pola radnog vremena. Ako se roditeljski dopust uzima u obliku dopusta na pola radnog vremena, udvostručuje se najduže razdoblje utvrđeno prvim stavkom. Dužnosnik tijekom roditeljskog dopusta ima pravo na mjesečnu naknadu u iznosu od 911,73 EUR ili na polovinu tog iznosa u slučaju dopusta na pola radnog vremena, uz uvjet da tijekom dopusta nema drugo plaćeno zaposlenje. Ukupni trošak doprinosa za sustav socijalne sigurnosti predviđen člancima 72. i 73., izračunan na temelju osnovne plaće dužnosnika, snosi institucija. Ova se odredba, međutim, u slučaju dopusta na pola radnog vremena primjenjuje samo na razliku između pune osnovne plaće i proporcionalno umanjene osnovne plaće. Doprinosi dužnosnika za isplaćeni dio osnovne plaće izračunavaju se primjenom postotaka koji bi se primjenjivali i da je zaposlen u punom radnom vremenu.

Za samohrane roditelje iz prvog stavka i tijekom prva tri mjeseca roditeljskog dopusta, ako dopust uzima otac tijekom rodiljnog dopusta ili ako ga uzima jedan roditelj neposredno nakon rodiljnog dopusta, tijekom ili neposredno nakon dopusta za posvojenje, mjesečna naknada iznosi 1 215 ,63 EUR, odnosno 50 % tog iznosa ako je dužnosnik uzeo dopust na pola radnog vremena. Iznosi navedeni u ovom članku usklađuju se s primicima od rada.

Članak 42.b (112)

U slučaju teške bolesti ili teškog invaliditeta bračnog druga, srodnika u uzlaznoj ili silaznoj liniji, brata ili sestre, dužnosnik ima pravo na obiteljski dopust bez osnovne plaće ako dostavi liječničku potvrdu. Ukupno trajanje takvog dopusta tijekom cijele dužnosnikove karijere ne smije biti duže od devet mjeseci.

Primjenjuje se članak 42.a drugi stavak.

POGLAVLJE 3.

Izvješća, napredovanje na viši stupanj i promaknuće

Članak 43. (112)

Sposobnost, učinkovitost i ponašanje u službi svakog dužnosnika podliježu periodičnim izvješćima koja se podnose najmanje jedanput svake dvije godine kako predvide institucije u skladu s člankom 110. Svaka institucija donosi odredbe kojima se dužnosniku daje pravo da tijekom postupka izvješćivanja podnese žalbu, što treba iskoristiti prije podnošenja pravnog lijeka iz članka 90. stavka 2.

Izvješća za dužnosnike u funkcijskoj skupini AST od razreda 4 naviše mogu sadržavati mišljenje o tome je li dužnosnik, na temelju uspješnosti u obavljanju poslova, sposoban obavljati poslove administratora.

Izvješće se dostavlja dužnosniku. Dužnosnik ima pravo dodati primjedbe koje smatra potrebnima.

Članak 44. (112)

Dužnosnik koji je dvije godine bio na istom stupnju u svome razredu automatski napreduje na sljedeći stupanj u tom razredu.

Ako se dužnosnik imenuje načelnikom odjela, direktorom ili glavnim direktorom u istom razredu i tijekom prvih devet mjeseci uspješno obavlja nove dužnosti, on retroaktivno napreduje za jedan stupanj u razredu u kojemu je bio kada je imenovanje stupilo na snagu. Zbog napredovanja njegova se osnovna mjesečna plaća povećava za postotnu razliku između prvog i drugog stupnja svakog razreda. Ako je povećanje manje ili je dužnosnik već na zadnjem stupnju u razredu, osnovna se plaća, do stupanja na snagu sljedećeg promaknuća, povećava za iznos koji odgovara razlici između prvog i drugog stupnja.

Članak 45. (112) (128)

1. Odluku o promaknuću donosi tijelo za imenovanje uzimajući u obzir članak 6. stavak 2. Promaknuće stupa na snagu imenovanjem dužnosnika u sljedeći viši razred njegove funkcijske skupine. Za potrebe promaknuća odabir se provodi isključivo među dužnosnicima koji su najmanje dvije godine bili u svom razredu, nakon što se usporede zasluge dužnosnika koji ispunjuju uvjete za promaknuće. Tijelo za imenovanje pri usporedbi zasluga posebno uzima u obzir izvješća o dužnosniku, jezike kojima se koristi u obavljanju poslova osim jezika čije je izvrsno poznavanje potvrđeno u skladu s člankom 28. točkom (f) i, prema potrebi, razinu preuzetih odgovornosti.

2. Prije prvog promaknuća nakon zapošljavanja dužnosnici moraju dokazati sposobnost obavljanja poslova na nekom od jezika iz članka 55. Ugovora o Europskoj uniji kao trećem jeziku. Institucije sporazumno donose zajednička pravila za provedbu ovog stavka. Tim se pravilima predviđa mogućnost učenja trećeg jezika za dužnosnike i utvrđuju se pojedinosti u vezi s ocjenjivanjem sposobnosti dužnosnika za rad na trećem jeziku, u skladu s člankom 7. stavkom 2. točkom (d) Priloga III.

Članak 45.a (112)

1. Odstupajući od članka 5. stavka 3. točaka (b) i (c), dužnosnik u funkcijskoj skupini AST, počevši od razreda 5, može se imenovati na radno mjesto u funkcijskoj skupini AD ako ispunjuje sljedeće uvjete:

(a) odabran je u skladu s postupkom utvrđenim stavkom 2. ovog članka za sudjelovanje u obveznom programu osposobljavanja kako je utvrđeno točkom (b) ovog stavka;

(b) završio je program osposobljavanja, sastavljen od obveznih modula osposobljavanja, koji utvrđuje tijelo za imenovanje; i

(c) uvršten je u popis kandidata koji su položili usmeno i pisano ispitivanje kojim su potvrdili uspješno sudjelovanje u programu osposobljavanja navedenom u točki (b) ovog stavka; popis sastavlja tijelo za imenovanje. Sadržaji tog ispitivanja utvrđuju se u skladu s člankom 7. stavkom 2. točkom (c) Priloga III.

2. Tijelo za imenovanje sastavlja nacrt popisa dužnosnika skupine AST odabranih za sudjelovanje u prethodno navedenom programu osposobljavanja na temelju periodičnih izvješća iz članka 43., razine obrazovanja i osposobljavanja te uzimajući u obzir potrebe službe. Nacrt popisa dostavlja se zajedničkom odboru radi davanja mišljenja.

Taj odbor može saslušati dužnosnike koji su se prijavili za sudjelovanje u prethodno navedenom programu osposobljavanja i predstavnike tijela za imenovanje. Odbor većinom glasova donosi obrazloženo mišljenje o nacrtu popisa koji je predložilo tijelo za imenovanje. Tijelo za imenovanje utvrđuje popis dužnosnika koji imaju pravo sudjelovati u prethodno navedenom programu osposobljavanja.

3. Imenovanje na radno mjesto u funkcijskoj skupini AD ne utječe na razred i stupanj u koje je dužnosnik razvrstan u trenutku imenovanja.

4. Broj imenovanja na radna mjesta u funkcijskoj skupini AD kako je utvrđeno stavcima 1. do 3. ovog članka ne smije prelaziti 20 % ukupnog broja imenovanja u jednoj godini u skladu s člankom 30. drugim stavkom.

5. Institucije donose opće odredbe za primjenu ovog članka u skladu s člankom 110.

Članak 46.

Dužnosnik imenovan u viši razred u skladu s člankom 45. razvrstava se na početni stupanj tog razreda. Međutim, dužnosnici u razredima od AD 9 do AD 13 koji obavljaju poslove načelnika odjela i imenovani su u viši razred u skladu s člankom 45., razvrstavaju se na drugi stupanj novog razreda. Isto se primjenjuje na svakog dužnosnika:

(a) koji se nakon promaknuća imenuje direktorom ili glavnim direktorom; ili

(b) koji je direktor ili glavni direktor i na kojega se primjenjuje zadnja rečenica drugog stavka članka 44.

POGLAVLJE 4.

Prestanak radnog odnosa

Članak 47.

Služba prestaje:

(a) ostavkom;

(b) obveznom ostavkom;

(c) umirovljenjem u interesu službe;

(d) otkazom zbog stručne nesposobnosti;

(e) udaljivanjem s radnog mjesta;

(f) umirovljenjem; ili

(g) smrću.

Odjeljak 1.

Ostavka

Članak 48. (23) (112)

Dužnosnik koji želi podnijeti ostavku mora svoju namjeru o konačnom napuštanju službe u instituciji iznijeti jednoznačno u pisanom obliku.

Tijelo za imenovanje odlukom potvrđuje konačnu ostavku u roku od jednog mjeseca od primitka ostavke u pisanom obliku. Tijelo za imenovanje može, međutim, odbiti prihvatiti ostavku ako je na dan primitka ostavke u pisanom obliku u tijeku stegovni postupak protiv dužnosnika ili ako se taj postupak pokreće u sljedećih trideset dana.

Ostavka stupa na snagu na datum koji odredi tijelo za imenovanje; taj datum može biti najkasnije tri mjeseca od datuma koji je u svojoj ostavci u pisanom obliku predložio dužnosnik funkcijske skupine AD, odnosno najkasnije jedan mjesec od predloženog datuma u slučaju dužnosnika funkcijske skupine AST.

Odjeljak 2.

Obvezna ostavka

Članak 49. (23) (112)

Od dužnosnika se može zatražiti da podnese ostavku samo ako prestane ispunjivati uvjete utvrđene člankom 28. točkom (a) ili u slučajevima predviđenima člancima 39. i 40. i člankom 41. stavcima 4. i 5. te člankom 14. drugim stavkom Priloga VIII.

Obrazloženu odluku kojom se od dužnosnika zahtijeva podnošenje ostavke donosi tijelo za imenovanje nakon savjetovanja sa zajedničkim odborom i saslušavanja dotičnog dužnosnika.

Odjeljak 3.

Umirovljenje u interesu službe

Članak 50. (23) (112)

Viši dužnosnik definiran u članku 29. stavku 2. može se odlukom tijela za imenovanje umiroviti u interesu službe.

Takvo umirovljenje nije stegovna mjera.

Na ovaj način umirovljeni dužnosnik koji nije raspoređen na drugo radno mjesto koje odgovara njegovu razredu prima naknadu izračunanu u skladu s Prilogom IV.

Dohodak koji dužnosnik primi na novom poslu tijekom ovog razdoblja oduzima se od naknade utvrđene prethodnim stavkom ako je zbroj dohotka i naknada veći od zadnjih ukupnih primitaka od rada dužnosnika izračunanih na temelju tablice plaća koja se primjenjuje prvog dana u mjesecu za koji se naknada isplaćuje.

Dotična osoba dužna je na zahtjev dostaviti dokaz u pisanom obliku i obavijestiti svoju instituciju o svakom čimbeniku koji može utjecati na pravo na tu povlasticu.

Naknada ne podliježe koeficijentu ispravka.

Članak 45. stavci treći, četvrti i peti Priloga VIII. analogno se primjenjuju.

Kada dužnosnik izgubi pravo na naknadu, stječe pravo na isplatu mirovine u skladu s člankom 9. Priloga VIII., uz uvjet da je navršio 55 godina života.

Odjeljak 4.

Postupci u slučaju stručne nesposobnosti (112)

Članak 51. (112)

1. Svaka institucija utvrđuje postupke kako bi pravovremeno i na primjeren način utvrdila i riješila slučajeve stručne nesposobnosti. Kada se ti postupci iscrpe, dužnosnik koji je na temelju uzastopnih periodičnih izvješća iz članka 43. ocijenjen nesposobnim za obavljanje poslova može biti otpušten, premješten u niži razred ili razvrstan u nižu funkcijsku skupinu u jednaki ili niži razred.

2. Svaki prijedlog o otkazu, premještaju u niži razred ili razvrstavanju dužnosnika u nižu funkcijsku skupinu mora sadržavati razloge na kojima se temelji i mora se dostaviti dotičnom dužnosniku. Prijedlog tijela za imenovanje upućuje se zajedničkom savjetodavnom odboru iz članka 9. stavka 6.

3. Dužnosnik ima pravo na pristup svojem cjelokupnom osobnom dosjeu i izradu preslika svih dokumenata koji se odnose na postupak. Za pripremu obrane dužnosnik ima najmanje petnaest dana od dana primitka prijedloga. Može mu pomagati osoba po vlastitom izboru. Dužnosnik može dostaviti primjedbe u pisanom obliku. Saslušava ga zajednički savjetodavni odbor. Dužnosnik može pozvati svjedoke.

4. Instituciju pred zajedničkim savjetodavnim odborom zastupa dužnosnik kojega za tu svrhu odredi tijelo za imenovanje. Taj dužnosnik ima jednaka prava kao i dotični dužnosnik.

5. Uzimajući u obzir prijedlog iz stavka 2. i sve pisane i usmene izjave dotičnog dužnosnika ili svjedokâ, zajednički savjetodavni odbor većinom glasova donosi obrazloženo mišljenje o mjerama koje smatra primjerenima u kontekstu činjenica utvrđenih na zahtjev odbora. Mišljenje se prosljeđuje tijelu za imenovanje i dotičnom dužnosniku u roku od dva mjeseca od datuma upućivanja predmeta odboru. Predsjednik ne glasa o odlukama zajedničkog savjetodavnog odbora, osim u postupovnim stvarima i slučajevima izjednačenog broja glasova.

Tijelo za imenovanje donosi odluku u roku od dva mjeseca od primitka mišljenja zajedničkog savjetodavnog odbora, nakon što sasluša dužnosnika. Odluka mora biti obrazložena. Datum stupanja na snagu navodi se u odluci.

6. Dužnosnik otpušten zbog stručne nesposobnosti ima pravo na mjesečnu naknadu zbog otkaza u iznosu osnovne mjesečne plaće dužnosnika na prvom stupnju razreda 1 u trajanju utvrđenom stavkom 7. Tijekom tog razdoblja dužnosnik ima pravo na obiteljske naknade iz članka 67. Naknada za kućanstvo izračunava se na temelju osnovne mjesečne plaće dužnosnika u razredu 1, u skladu s člankom 1. Priloga VII.

Naknada se ne isplaćuje ako dužnosnik podnese ostavku nakon pokretanja postupka iz stavaka 1., 2. i 3. ili ako odmah ima pravo na isplatu pune mirovine. Ako dužnosnik ima pravo na davanja za nezaposlenost u okviru nacionalnog sustava, iznos tog davanja oduzima se od gore navedene naknade.

7. Isplate iz stavka 6. obavljaju se u sljedećim razdobljima:

(a) tri mjeseca ako dužnosnik na datum odluke o otkazu ima manje od pet godina staža u službi;

(b) šest mjeseci ako dužnosnik ima najmanje pet, a manje od deset godina staža u službi;

(c) devet mjeseci ako dužnosnik ima najmanje deset, a manje od dvadeset godina staža u službi;

(d) 12 mjeseci ako dužnosnik ima više od 20 godina staža u službi.

8. Dužnosnici koji su zbog stručne nesposobnosti premješteni u niži razred ili razvrstani u nižu funkcijsku skupinu mogu nakon isteka šestogodišnjeg razdoblja podnijeti zahtjev da se sva upućivanja na tu mjeru brišu iz njihova osobnog dosjea.

9. U slučaju da posljedica postupka iz ovog članka nije odluka o otkazu, premještaju u niži razred ili razvrstavanju u nižu funkcijsku skupinu, dužnosnici imaju pravo na naknadu svih opravdanih troškova koji su njihovim djelovanjem nastali tijekom postupka, uključujući honorar za savjetnika u obrani, koji ne pripada instituciji.

Odjeljak 5.

Umirovljenje

Članak 52. (112)

Ne dovodeći u pitanje odredbe članka 50., dužnosnik se umirovljuje:

(a) automatski zadnjeg dana u mjesecu u kojem navršava 65 godina života; ili

(b) na vlastiti zahtjev zadnjeg dana u mjesecu na koji se zahtjev odnosi ako ima najmanje 63 godine života ili ako ima između 55 i 63 godine života i ispunjuje uvjete za neposrednu isplatu mirovine u skladu s člankom 9. Priloga VIII. Članak 48. drugi stavak druga rečenica primjenjuje se analogno.

Međutim, u iznimnim okolnostima dužnosnik može na vlastiti zahtjev, i samo ako tijelo za imenovanje to smatra opravdanim u interesu službe, nastaviti raditi do 67. godine života; u tom slučaju dužnosnik se umirovljuje automatski zadnjeg dana u mjesecu u kojemu navrši tu godinu života.

Članak 53. (62)

Ako Odbor za utvrđivanje invalidnosti utvrdi da se na dužnosnika primjenjuju odredbe članka 78., on se automatski umirovljuje zadnjeg dana u mjesecu u kojemu je tijelo za imenovanje priznalo njegovu trajnu nesposobnost za obavljanje poslova.

Odjeljak 6.

Počasni položaj

Članak 54. (112)

Nakon prestanka radnog odnosa dužnosniku se može odlukom tijela za imenovanje dodijeliti počasni položaj u njegovu, ili sljedećem višem razredu.

Taj počasni položaj ne podrazumijeva novčane naknade.

GLAVA IV.

UVJETI RADA DUŽNOSNIKA

POGLAVLJE 1.

Radno vrijeme

Članak 55. (22) (23) (31)

Dužnosnici u aktivnoj službi na raspolaganju su svojoj instituciji u bilo koje vrijeme.

Međutim, redovno tjedno radno vrijeme ne smije biti duže od 42 sata; broj sati u radnom danu određuje tijelo za imenovanje. Poštujući to ograničenje, tijelo za imenovanje može, nakon savjetovanja s odborom osoblja, odrediti radno vrijeme određenih skupina dužnosnika zaduženih za određene poslove.

Od dužnosnika se, međutim, može zahtijevati da zbog potreba službe ili sigurnosnih pravila bude u pripravnosti na radnom mjestu ili kod kuće i izvan redovnog radnog vremena. Institucija donosi detaljna pravila o primjeni ovog stavka nakon savjetovanja s odborom osoblja.

Članak 55.a (112)

1. Dužnosnik može podnijeti zahtjev da mu se odobri rad u nepunom radnom vremenu.

Tijelo za imenovanje može to odobriti ako je zahtjev spojiv s interesom službe.

2. Dužnosnik ima pravo na odobrenje u sljedećim slučajevima:

(a) radi brige o djetetu mlađem od 9 godina života;

(b) radi brige o djetetu u dobi između 9 i 12 godina života ako se radno vrijeme smanji za najviše 20 % redovnog radnog vremena;

(c) radi brige o bračnom drugu, srodniku u uzlaznoj ili silaznoj liniji, bratu ili sestri koji boluje od teške bolesti ili ima teški invaliditet;

(d) radi daljnjeg osposobljavanja ili

(e) od 55. godina života tijekom zadnjih pet godina prije umirovljenja.

U slučaju kada se zahtjev podnese radi daljnjeg osposobljavanja ili od 55. godine života, tijelo za imenovanje može odbiti izdati odobrenje ili odgoditi njegovo stupanje na snagu samo u iznimnim okolnostima i zbog neodgodivih potreba službe.

U slučaju da se pravo koristi radi brige o bračnom drugu, srodniku u uzlaznoj ili silaznoj liniji, bratu ili sestri koji boluje od teške bolesti ili ima teški invaliditet, ili radi daljnjeg osposobljavanja, ukupno trajanje svih razdoblja tijekom cijele dužnosnikove karijere ne smije biti duže od 5 godina.

3. Tijelo za imenovanje odgovara na dužnosnikov zahtjev u roku od 60 dana.

4. Pravila kojima se uređuje rad u nepunom radnom vremenu i postupci za odobrenje utvrđeni su u Prilogu IV.a.

Članak 55.b (112)

Dužnosnik može podnijeti zahtjev za rad u nepunom radnom vremenu u obliku dijeljenja poslova radnog mjesta koje tijelo za imenovanje smatra prikladnim za tu svrhu. Odobrenje za rad u nepunom radnom vremenu u obliku dijeljenja poslova radnog mjesta nema vremensko ograničenje. Tijelo za imenovanje može ga, međutim, ukinuti u interesu službe, uz rok najave od šest mjeseci. Tijelo za imenovanje može ukinuti odobrenje i na zahtjev dotičnog dužnosnika, uz rok najave od najmanje šest mjeseci. Dužnosnik se u tom slučaju može premjestiti na drugo radno mjesto.

Primjenjuju se članak 59.a i članak 3. Priloga IV.a, osim treće rečenice stavka 2.

Tijelo za imenovanje može donijeti detaljna pravila za primjenu ovog članka.

Članak 56. (23) (112)

Od dužnosnika se ne zahtijeva prekovremeni rad, osim u hitnim slučajevima ili zbog iznimnog opterećenja poslom; noćni rad, rad nedjeljom ili praznicima može se odobriti samo u skladu s postupkom koji utvrđuje tijelo za imenovanje. Ukupno trajanje prekovremenog rada koji se može zahtijevati od dužnosnika ne smije biti veće od 150 sati tijekom šestomjesečnog razdoblja.

Dužnosnici u funkcijskoj skupini AD i u funkcijskoj skupini AST u razredima od 5 do 11 nemaju pravo na naknadu ili plaću za prekovremeni rad.

Kako je predviđeno Prilogom VI., dužnosnici u razredu od AST 1 do AST 4 imaju pravo na kompenzacijski dopust ili plaću ako zahtjevi službe ne dopuštaju kompenzacijski dopust u mjesecu koji slijedi nakon mjeseca u kojem je obavljen prekovremeni rad.

Članak 56.a (22) (30)

Dužnosnik od kojega se očekuje da redovito radi noću, subotom, nedjeljom ili praznicima, ima pravo na posebnu naknadu za rad u smjenama koji institucija zahtijeva zbog potreba službe ili sigurnosnih pravila te ga smatra redovnim i trajnim.

Na prijedlog Komisije koji se podnosi nakon savjetovanja s odborom za Pravilnik o osoblju, Vijeće utvrđuje kategorije dužnosnika koje imaju pravo na te naknade te stope i uvjete za njihovo dobivanje.

Redovno radno vrijeme dužnosnika za rad u smjenama ne smije biti veće od ukupnoga godišnjeg zbroja sati u redovnom radnom vremenu.

Članak 56.b (31)

Dužnosnik ima pravo na posebnu naknadu kada se od njega, u skladu s odlukom tijela za imenovanje i zbog potreba službe ili sigurnosnih pravila, zahtijeva da izvan redovnog radnog vremena bude u pripravnosti na radnom mjestu ili kod kuće.

Na prijedlog Komisije koji se podnosi nakon savjetovanja s odborom za Pravilnik o osoblju, Vijeće utvrđuje kategorije dužnosnika koje imaju pravo na te naknade te stope i uvjete za njihovo dobivanje.

Članak 56.c (112)

Posebne naknade mogu se odobriti određenim dužnosnicima kao kompenzacija za posebno teške uvjete rada.

Na prijedlog Komisije koji se podnosi nakon savjetovanja s odborom za Pravilnik o osoblju, Vijeće utvrđuje kategorije korisnika te stope i uvjete za primanje takve posebne naknade.

POGLAVLJE 2.

Dopust

Članak 57. (128)

Dužnosnici imaju pravo na godišnji odmor od najmanje dvadeset četiri radna dana i najviše trideset radnih dana za kalendarsku godinu u skladu s pravilima koje sporazumno trebaju donijeti institucije Unije nakon savjetovanja s odborom za Pravilnik o osoblju.

Osim godišnjeg odmora, dužnosniku se u iznimno može odobriti poseban dopust. Pravila koja se odnose na taj dopust utvrđena su u Prilogu V.

Članak 58. (112)

Trudnice, uz dopust predviđen člankom 57., imaju pravo na dodatnih dvadeset tjedana dopusta ako predoče liječničku potvrdu. Dopust može početi najranije šest tjedana prije očekivanog datuma poroda navedenog u potvrdi te može završiti najranije 14 tjedana nakon datuma poroda. U slučaju višestrukog poroda, prijevremenog poroda ili rođenja djeteta s teškoćama u razvoju, trajanje dopusta iznosi 24 tjedna. Za potrebe ove odredbe prijevremenim porodom smatra se porod prije navršenog 34. tjedna trudnoće.

Članak 59. (112)

1. Dužnosnik koji predoči dokaz o nesposobnosti za obavljanje poslova zbog bolesti ili nesreće ima pravo na bolovanje.

Dotični dužnosnik što prije obavješćuje instituciju o nesposobnosti i istovremeno navodi svoju trenutačnu adresu. Ako izostane duže od tri dana, dužnosnik mora predočiti liječničku potvrdu. Potvrda se mora poslati najkasnije petog dana izostanka, što se potvrđuje poštanskim pečatom. Ako to ne učini, dužnosnikov izostanak smatra se neopravdanim, osim ako potvrdu nije poslao zbog razloga koji su izvan njegova nadzora.

Od dužnosnika se u bilo kojem trenutku može zahtijevati da obavi liječnički pregled u organizaciji institucije. Ako se pregled ne može obaviti zbog razloga pripisivih dužnosniku, njegov se izostanak smatra neopravdanim od datuma kada se pregled trebao obaviti.

Ako se pregledom utvrdi da je dužnosnik sposoban obavljati poslove, njegov se izostanak, podložno sljedećem podstavku, smatra neopravdanim od datuma pregleda.

Ako dužnosnik smatra zaključke liječničkog pregleda u organizaciji tijela za imenovanje medicinski neutemeljenima, on ili liječnik koji djeluje u njegovo ime mogu u roku od dva dana dostaviti instituciji zahtjev da se u predmetu zatraži mišljenje neovisnog liječnika.

Institucija odmah upućuje zahtjev drugom liječniku kojega sporazumno odaberu dužnosnikov liječnik i službeni liječnik institucije. Ako se dogovor o odabiru liječnika ne postigne u roku od pet dana, institucija odabire osobu s popisa neovisnih liječnika koji svake godine za tu potrebu i uz opću suglasnost sastave tijelo za imenovanje i odbor osoblja. Dužnosnik može podnijeti prigovor protiv odabira institucije, nakon čega institucija odabire drugu osobu s popisa i taj je odabir konačan.

Mišljenje neovisnog liječnika podneseno nakon savjetovanja s dužnosnikovim liječnikom i službenim liječnikom institucije obvezujuće je. U slučaju da se mišljenjem neovisnog liječnika potvrdi zaključak pregleda u organizaciji institucije, izostanak se smatra neopravdanim od datuma tog pregleda. U slučaju da se mišljenjem neovisnog liječnika ne potvrdi zaključak tog pregleda, izostanak se za sve potrebe smatra opravdanim.

2. Ako dužnosnik u razdoblju od 12 mjeseci zbog bolesti u trajanju do tri dana izostane više od ukupno dvanaest dana, za svaki daljnji izostanak zbog bolesti mora predočiti liječničku potvrdu. Izostanak se smatra neopravdanim od trinaestog dana izostanka zbog bolesti bez liječničke potvrde.

3. Ne dovodeći u pitanje primjenu pravila o stegovnom postupku, svaki izostanak koji se u skladu sa stavcima 1. i 2. smatra neopravdanim oduzima se, prema potrebi, od dužnosnikova godišnjeg odmora. U slučaju da je dužnosnik iskoristio pravo na godišnji odmor, gubi pravo na primitke od rada za odgovarajuće razdoblje.

4. Ako dužnosnik u razdoblju od tri godine ima više od 12 mjeseci bolovanja, tijelo za imenovanje može uputiti njegov predmet Odboru za utvrđivanje invalidnosti.

5. Od dužnosnika se može zahtijevati da nakon pregleda koji obavi službeni liječnik institucije uzme bolovanje ako njegovo zdravstveno stanje to zahtijeva ili ako član njegova kućanstva boluje od zarazne bolesti.

U slučaju spora primjenjuje se postupak utvrđen petim do sedmim podstavkom stavka 1.

6. Dužnosnici jedanput godišnje obavljaju liječnički pregled kod službenog liječnika institucije ili liječnika po vlastitom izboru.

U potonjem slučaju trošak liječnikova honorara snosi institucija do najvećeg iznosa koji nakon savjetovanja s odborom za Pravilnik o osoblju utvrdi tijelo za imenovanje za razdoblje od najduže tri godine.

Članak 59.a (112)

Godišnji odmor dužnosnika kojemu je odobren rad u nepunom radnom vremenu proporcionalno se smanjuje za vrijeme trajanja odobrenja.

Članak 60.

Dužnosnik ne može izostati s posla bez prethodnog dopuštenja neposredno nadređenoga, osim u slučaju bolesti ili nesreće. Ne dovodeći u pitanje stegovne mjere koje se mogu primijeniti, svaki utvrđeni neodobreni izostanak oduzima se od dužnosnikovoga godišnjeg odmora. Ako je dužnosnik iskoristio cijeli godišnji odmor, gubi pravo na primitke od rada za odgovarajuće razdoblje.

Ako dužnosnik želi provesti bolovanje izvan mjesta zaposlenja, za to mu je potrebno prethodno dopuštenje tijela za imenovanje.

POGLAVLJE 3.

Praznici

Članak 61. (128)

Institucije Unije sporazumno sastavljaju popis praznika nakon savjetovanja s odborom za Pravilnik o osoblju.

GLAVA V.

PRIHODI I SOCIJALNA SIGURNOST DUŽNOSNIKA

POGLAVLJE 1.

Primici od rada i troškovi

Odjeljak 1.

Primici od rada

Članak 62.

U skladu s Prilogom VII. i osim ako je izrijekom određeno drugačije, propisno imenovani dužnosnik ima pravo na primitke od rada u skladu sa svojim razredom i stupnjem.

Dužnosnik se ne može odreći prava na primitke od rada.

Primici od rada uključuju osnovnu plaću, obiteljske naknade i ostale naknade.

Članak 63. (43) (94) (128) (129)

Dužnosnikovi primici od rada izražavaju se u eurima. Isplaćuju se u valuti zemlje u kojoj dužnosnik obavlja poslove.

Primici od rada koji se ne isplaćuju u eurima izračunavaju se na temelju deviznih tečajeva koji se primjenjuju za izvršenje općeg proračuna Europske unije na dan 1. srpnja 2010.

Odlučujući kvalificiranom većinom na prijedlog Komisije, kako je utvrđeno u članku 148. stavku 2. drugom podstavku prvoj alineji Ugovora o EEZ-u i članka 118. stavka 2. Ugovora o Euratomu, Vijeće mijenja taj datum prilikom godišnje revizije primitaka od rada utvrđene člankom 65.

Ne dovodeći u pitanje primjenu članaka 64. i 65., Vijeće prilagođuje pondere utvrđene tim člancima prilikom svake promjene prethodno navedenog datuma, te djelujući u skladu s postupkom navedenim u trećem stavku, ispravlja učinak promjene vrijednosti eura u odnosu na tečajeve iz drugog stavka.

Članak 64. (15) (94) (128)

Nakon obveznog oduzimanja iznosa utvrđenih ovim Pravilnikom o osoblju ili nekom provedbenom uredbom, dužnosnikovi primici od rada izraženi u eurima ponderiraju se prema stopi koja je veća, manja ili jednaka 100 %, ovisno o uvjetima života u različitim mjestima rada.

Te pondere donosi Vijeće odlučujući kvalificiranom većinom na prijedlog Komisije, kako je predviđeno člankom 16. stavcima 4. i 5. Ugovora o Europskoj uniji. Ponder koji se primjenjuje na primitke od rada dužnosnika zaposlenih u privremenim sjedištima Unije iznosi 100 % na dan 1. siječnja 1962.

Članak 65. (15) (128)

1. Vijeće svake godine revidira primitke od rada dužnosnika i ostalih službenika Unije. Ta revizija provodi se u rujnu uzimajući u obzir zajedničko izvješće Komisije utemeljeno na zajedničkom indeksu koji Statistički ured Europske unije priprema sporazumno sa statističkim uredima država članica; indeksom se izražava stanje u svakoj zemlji Unije na dan 1. srpnja.

Tijekom te revizije Vijeće razmatra potrebu usklađivanja primitaka od rada u okviru gospodarske i socijalne politike Unije. U obzir se posebno uzimaju rast primitaka od rada u javnom sektoru i potreba zapošljavanja.

2. U slučaju znatne promjene životnih troškova Vijeće u roku od dva mjeseca donosi odluku o načinima prilagodbe pondera te, ako je to potrebno, o njihovoj retroaktivnoj primjeni.

3. Za potrebe ovog članka, Vijeće odlučuje kvalificiranom većinom na prijedlog Komisije, kako je predviđeno člankom 16. stavcima 4. i 5. Ugovora o Europskoj uniji.

Članak 65.a (78)

Pravila za provedbu članaka 64. i 65. utvrđena su u Prilogu XI.

Članak 66. (3) (16) (129)

Osnovna mjesečna plaća za svaki razred i stupanj određuje se prema sljedećoj tablici:

1.7.2010. Stupanj Razred 1. 2. 3. 4. 5. 16 16919,04 17630,00 18370,84 15 14953,61 15581,98 16236,75 16688,49 16919,04 14 13216,49 13771,87 14350,58 14749,83 14953,61 13 11681,17 12172,03 12683,51 13036,39 13216,49 12 10324,20 10758,04 11210,11 11521,99 11681,17 11 9124,87 9508,31 9907,86 10183,52 10324,20 10 8064,86 8403,76 8756,90 9000,53 9124,87 9 7127,99 7427,52 7739,63 7954,96 8064,86 8 6299,95 6564,69 6840,54 7030,86 7127,99 7 5568,11 5802,09 6045,90 6214,10 6299,95 6 4921,28 5128,07 5343,56 5492,23 5568,11 5 4349,59 4532,36 4722,82 4854,21 4921,28 4 3844,31 4005,85 4174,18 4290,31 4349,59 3 3397,73 3540,50 3689,28 3791,92 3844,31 2 3003,02 3129,21 3260,71 3351,42 3397,73 1 2654,17 2765,70 2881,92 2962,10 3003,02

Članak 66.a (112) (128)

1. Odstupajući od članka 3. stavka 1. Uredbe (EEZ, Euratom, EZUČ) br. 260/68 Vijeća iz veljače 1968. o uvjetima i postupku primjene poreza u korist Europskih zajednica (1), na primitke od rada koje Unija isplati osoblju u aktivnoj službi primjenjuje se u razdoblju od 1. svibnja 2004. do 31. prosinca 2012. privremena mjera nazvana „posebnim nametom”.

2. Stopa posebnog nameta, koja se primjenjuje na osnovicu utvrđenu stavkom 3., sljedeća je:

od 1.5.2004. do 31.12.2004. 2,50 % od 1.1.2005. do 31.12.2005. 2,93 % od 1.1.2006. do 31.12.2006. 3,36 % od 1.1.2007. do 31.12.2007. 3,79 % od 1.1.2008. do 31.12.2008. 4,21 % od 1.1.2009. do 31.12.2009. 4,64 % od 1.1.2010. do 31.12.2010. 5,07 % od 1.1.2011. do 31.12.2012. 5,50 %.

3. (a) Osnovica za izračun posebnog nameta osnovna je plaća koja se koristi za izračun primitaka od rada, umanjena za: i. doprinose za sustav socijalne sigurnosti i mirovinsko osiguranje i porez, prije posebnog nameta, koje bi dužnosnik istog razreda i stupnja bez uzdržavanika u smislu članka 2. Priloga VII. morao platiti, te ii. iznos jednak osnovnoj plaći dužnosnika u razredu 1 na stupnju 1. (b) Dijelovi za određivanje osnovice za posebni namet izražavaju se u eurima i ponderiraju sa 100.

4. Posebni namet oduzima se mjesečno na izvoru; primici od tog nameta iskazuju se kao prihodi u općem proračunu Europske unije.

Članak 67. (16) (23) (56) (95) (128)

1. Obiteljske naknade uključuju sljedeće:

(a) naknadu za kućanstvo;

(b) naknadu za uzdržavano dijete;

(c) naknadu za obrazovanje.

2. Dužnosnici koji primaju obiteljske naknade navedene u ovom članku moraju prijaviti naknade slične naravi koje primaju iz drugih izvora; naknade isplaćene u skladu s člancima 1., 2. i 3. Priloga VII. umanjuju se za iznos naknada iz drugih izvora.

3. Naknada za uzdržavano dijete može se udvostručiti posebnom obrazloženom odlukom koju tijelo za imenovanje donosi na temelju liječničke dokumentacije kojom se potvrđuje da uzdržavano dijete ima mentalno ili tjelesno oštećenje, zbog čega dužnosnik ima znatne troškove.

4. Naknade koje na temelju članaka 1., 2. i 3. Priloga VII. prima osoba koja nije dužnosnik isplaćuju se u valuti zemlje u kojoj ta osoba ima boravište, uzimajući po potrebi u obzir devizne tečajeve iz članka 63. drugog podstavka. Ako je predmetna zemlja unutar Unije, na te se naknade primjenjuje ponder utvrđen za tu zemlju, ili ponder 100 ako je zemlja boravišta izvan Unije.

Za isplatu obiteljskih naknada toj osobi primjenjuju se stavci 2. i 3.

Članak 68. (23)

Obiteljske naknade navedene u članku 67. stavku 1. nastavljaju se isplaćivati i ako dužnosnik ima pravo na naknadu na temelju članka 41., ili na temelju članaka 34. ili 42. bivšeg Pravilnika o osoblju Europske zajednice za ugljen i čelik.

Dotična osoba mora prijaviti naknade slične naravi koje za isto dijete prima iz drugih izvora; naknade isplaćene u skladu s člancima 1., 2. i 3. Priloga VII. umanjuju se za iznos naknada iz drugih izvora.

Članak 68.a (112)

Dužnosnik kojemu je odobren rad u nepunom radnom vremenu ima pravo na primitke od rada izračunane kako je predviđeno u Prilogu IV.a.

Članak 69. (16) (25) (129)

Naknada za život u inozemstvu iznosi 16 % zbroja osnovne plaće, naknade za kućanstvo i naknade za uzdržavano dijete na koje dužnosnik ima pravo. Naknada za život u inozemstvu iznosi najmanje 505,39 EUR mjesečno.

Članak 70. (112)

U slučaju smrti dužnosnika nadživjeli bračni drug ili uzdržavana djeca, imaju pravo na pune primitke od rada pokojnika do kraja trećeg mjeseca nakon mjeseca u kojemu je nastupila smrt.

U slučaju smrti osobe koja ima pravo na starosnu mirovinu ili naknadu za invalidnost, gornje odredbe primjenjuju se na pokojnikovu mirovinu ili naknadu za invalidnost.

Članak 70a. (112)

Stavljeno izvan snage.

Odjeljak 2.

Troškovi

Članak 71.

U skladu s Prilogom VII. dužnosnik ima pravo na naknadu troškova koji su za njega nastali zbog prihvaćanja imenovanja, premještaja ili odlaska iz službe te troškova koji su za njega nastali tijekom obavljanja poslova ili u vezi s obavljanjem tih poslova.

POGLAVLJE 2.

Socijalna sigurnost

Članak 72. (23) (56) (112) (128)

1. Dužnosnik, njegov bračni drug koji nema pravo na davanja jednake naravi ili razine na temelju neke druge pravne odredbe ili propisa, njegova djeca i drugi uzdržavanici u smislu članka 2. Priloga VII. imaju zdravstveno osiguranje kojim se, podložno pravilima koje institucije Unije sporazumno utvrđuju nakon savjetovanja s odborom za Pravilnik o osoblju, pokriva do 80 % nastalih troškova. Ta se stopa povećava na 85 % za sljedeće usluge: savjetovanja i posjete, kirurške zahvate, bolničko liječenje, farmaceutske proizvode, radiologiju, analize, laboratorijska ispitivanja i proteze koje se izdaju na liječnički recept, osim zubnih proteza. Stopa se povećava na 100 % u slučaju tuberkuloze, dječje paralize, raka, mentalnog oboljenja i drugih bolesti koje tijelo za imenovanje priznaje kao bolesti slične težine te u slučaju pregleda za rano otkrivanje bolesti i u slučaju poroda. Naknada u visini od 100 % ne primjenjuje se, međutim, u slučaju profesionalne bolesti ili nesreće kada se primjenjuje članak 73.

Nevjenčani partner dužnosnika smatra se u okviru sustava zdravstvenog osiguranja bračnim drugom ako su ispunjena prva tri uvjeta u članku 1. stavku 2. točki (c) Priloga VII.

U skladu s pravilima iz prvog podstavka, institucije mogu na jednu od institucija među sobom prenijeti ovlasti za donošenje pravila kojima se uređuje naknada troškova u skladu s postupkom utvrđenim u članku 110.

Trećinu doprinosa potrebnih za to osiguranje plaća dužnosnik, uz uvjet da taj iznos nije veći od 2 % njegove osnovne plaće.

1.a Dužnosnik kojem prestaje radni odnos i koji predoči dokaz o tome da nema plaćeno zaposlenje može, najkasnije mjesec dana nakon mjeseca u kojemu prestaje njegov radni odnos, podnijeti zahtjev da i dalje bude zdravstveno osiguran kako je predviđeno stavkom 1. u trajanju od najviše šest mjeseci nakon prestanka radnog odnosa. Doprinosi iz prethodnog stavka izračunavaju se na temelju dužnosnikove zadnje osnovne plaće; trošak za polovinu doprinosa snosi dužnosnik.

Odlukom koju tijelo za imenovanje donosi nakon savjetovanja sa službenim liječnikom instituci